sagorsarker/bangla-wikipedia huggingface dataset:
ব্রুক কিনসেলা

ব্রুক কিনসেলা (অর্ডার অব দ্য ব্রিটিশ এম্পায়ার) (জন্ম ১৯ জুলাই ১৯৮৩) হলেন একজন ব্রিটিশ অভিনেত্রী, লেখিকা এবং ছুরিকাঘাতমূলক অপরাধ বিরোধী প্রচারক। শের থিয়েটার স্কুল থেকে স্নাতক সম্পন্নকারী কিনসেলা শৈশব থেকেই অভিনয় করছেন। টেলিভিশন এবং চলচ্চিত্রে তার বিভিন্ন ভূমিকা রয়েছে। তার সবচেয়ে উল্লেখযোগ্য ভূমিকা হল "কেলি টেলর", তিনি ২০০১ থেকে ২০০৪ সালের মধ্যে বিবিসির দীর্ঘ সময় ধরে চলমান সোপ অপেরা ইস্টএন্ডার্স-এ অভিনয় করেছিলেন। ট্রু স্টারস একাডেমি নামে তার নিজস্ব একটি নাট্যবিদ্যালয় রয়েছে।
২০০৮ সালের জুন মাসে তাঁর সৎ ভাই বেন ছুরিকাঘাতে নিহত হওয়ায় পর কিনসেলার পরিবার ব্রিটিশ সংবাদপত্রের শিরোনামে আসেন। । তার মৃত্যুর পর লন্ডনে ছুরির আঘাতে নিহত হওয়ার ঘটনায় কিনসেলার সাথে শত শত মানুষ বিক্ষোভ করে।
কিনসেলার বাবা চার বছর বয়সে পরিবার ত্যাগ করেছিলেন এবং পরবর্তীতে তাঁর মা ডেবি এবং সৎ বাবা জর্জ তাঁকে বড় করেন, যাকে কিনসেলা তাঁর "আসল বাবা" হিসেবে বর্ণনা করেছেন।
কিনসেলা ২৮ ডিসেম্বর, ২০১৭ তারিখে তাঁর দীর্ঘমেয়াদী সঙ্গী সাইমন বোর্ডলিকে বিয়ে করেছেন। ২০২০ সালের ২২ সেপ্টেম্বর কিনসেলা তাঁদের প্রথম সন্তান এলসি রোজ জর্জিয়া বোর্ডলির জন্ম দেন।
জুন জ্যাকব্স

জুন রুথ জ্যাকব্স (জুন ১৯৩০ - ২২ জুলাই ২০১৮) ছিলেন একজন ব্রিটিশ শান্তি আন্দোলনকর্মী এবং আন্তর্জাতিক ইহুদি নারী পরিষদের প্রাক্তন সভাপতি।
তিনি ১৯৩০ সালে লিলি এবং লুই কলার দম্পতির ঘরে জন্মগ্রহণ করেছিলেন। তিনি যুক্তরাষ্ট্রে (যুদ্ধকালীন নির্বাসন হিসাবে) এবং তারপরে ওয়েস্টনবার্ট স্কুলে পড়াশোনা করেছিলেন । ১৯৫০ সালে লন্ডনের ইস্ট এন্ডের একটি যুবসঙ্ঘে বাসিল জ্যাকবের সাথে তার দেখা হয়েছিল এবং তিনি তাকে বিয়ে করেছিলেন। তারা উভয়েই সঙ্ঘের স্বেচ্ছাসেবক ছিলেন। তাদের তিনটি সন্তান রয়েছে।
১৯৭১ সালে, ইহুদি মহিলা সমিতির চেয়ারম্যান হিসাবে জ্যাকবস একটি শ্রমিক-শিবিরে দশ বছরের কারাদণ্ডে ভুগছেন এমন একজন অসুস্থ ইহুদি নারীর দুর্দশার দিকে দৃষ্টি আকর্ষণ করার জন্য লন্ডনে সোভিয়েত দূতাবাসের বাইরে ২৪ ঘণ্টা অনশন করেছিলেন। ওই নারীর বিরুদ্ধে ছিনতাইয়ের চেষ্টার অভিযোগ ছিল। ১৯৭৩ সালে তার স্বামীর মৃত্যুর পরে তিনি পুরোদমে প্রচারকাজে জড়িত হয়েছিলেন। 
জুন রুথ জ্যাকবস ২০০৯ সালে ব্রিটিশ রানির জন্মদিনের সম্মাননায় কমান্ডার অব দ্য অর্ডার অব দ্য ব্রিটিশ এম্পায়ার (সিবিই) নিযুক্ত হয়েছিলেন। তিনি লন্ডনের কেন্টিশ টাউনে বাস করতেন। ২০১৮ সালের ২২ জুলাইয়ে ৮৮ বছর বয়সে স্ট্রোকে আক্রান্ত হয়ে তিনি মৃত্যুবরণ করেছিলেন।
রেবেকা জ্যারেট

রেবেকা জ্যারেট (১৮৪৬-১৯২৮) ছিলেন একজন প্রাক্তন ইংরেজ যৌনকর্মী এবং যৌনকারবারি। তিনি সমাজ সংস্কারক ও সংবাদপত্র সম্পাদক উইলিয়াম টমাস স্টেডের সাথে ঊনবিংশ শতকের শেষের দিকে শিশু যৌনকর্মী ও শ্বেতাঙ্গ দাসত্বের বিরুদ্ধে লড়াই করেছিলেন।
জ্যারেট তাঁর বাবা-মায়ের সাত সন্তানের মধ্যে সর্বকনিষ্ঠ ছিলেন। তাঁর বাবা পরিবার ত্যাগ করেছিলেন এবং তিনি তাঁর মদ্যপ মায়ের কাছে বড় হয়েছিলেন। তাঁর বয়স যখন ১২ বছর (তৎকালীন সম্মতির বয়স) ছিল তখন তার মা তাকে লন্ডনে পতিতাবৃত্তির কাজে যুক্ত করেছিলেন। শিশু পতিতাবৃত্তি সেই সময় খুবই সাধারণ বিষয় ছিল। অ্যান্টিবায়োটিকের আগের সময়ে কুমারী নারীরা একাজে বেশ উচ্চমূল্যের ছিল, কারণ তাদের ব্যবহার করলে যৌনবাহিত রোগের ঝুঁকি অনেক কমে যায়।
তিনি পতিতাবৃত্তি করে নিজের খরচ চালাতেন এবং পরবর্তীতে তাঁর হয়ে কাজ করার জন্য মেয়ে ও নারী সংগ্রহের জন্য যৌনপল্লির পরিচারিকা হয়েছিলেন। তিনি বেশ কয়েকবার পতিতাবৃত্তির জগৎ ছেড়ে চলে যাওয়ার চেষ্টা করেছিলেন, কিন্তু যখন তিনি লন্ডনে থাকতেন তখন এই জীবনযাত্রায় ফিরে আসার জন্য তাঁকে প্রলোভিত করা হয়েছিল। ৩৬ বছর বয়সে মদ্যপ এবং গুরুতর অসুস্থ জ্যারেটকে লন্ডন স্যালভেশন আর্মির ফ্লোরেন্স বুথ কর্তৃক নিয়ে যাওয়া হয়েছিল। তখন তিনি একজন ভাল নারী হওয়ার এবং সত্যিকার অর্থে মদ থেকে দুরে থাকার জন্য প্রার্থনা করেছিলেন।
সিম্বাল

সিম্বাল হল একটি সাধারণ ঘাতবাদ্য। এটি প্রায়শই জোড়ায় ব্যবহৃত হয়। সিম্বালগুলি সাধারণত গোলাকার পাত দিয়ে গঠিত, যেগুলি বিভিন্ন সংকর ধাতু নির্মিত। সিম্বলগুলির বেশিরভাগই অনির্দিষ্ট স্বরকম্পাঙ্কের হয়, তবে প্রাচীন নকশার উপর ভিত্তি করে ছোট চাকতি-আকৃতির সিম্বালগুলির একটি নির্দিষ্ট সুর (যেমন ক্রোটেলস) থাকে। ঐকবাদন, ঘাতবাদ্যের সমাহার, জাজ ব্যান্ড, ভারী ধাতব ব্যান্ড এবং কুচকাত্তয়াজ দল থেকে শুরু করে অনেকগুলি সমাবেশেই সিম্বাল ব্যবহার করা হয়। ড্রাম কিটে সাধারণত কমপক্ষে একটি ক্র্যাশ, রাইড, বা ক্র্যাশ / রাইড, এবং হাই-হ্যাট সিম্বাল থাকে। সিম্বাল বাদককে সিম্বালিস্ট বলা হয়।
সিম্বাল শব্দটি লাতিন "সিম্বালাম" থেকে উদ্ভূত হয়েছে, যেটি গ্রিক "কিম্বালন" শব্দটির লাতিনীকরণ "সিম্বাল", সেটি আবার এসেছে "কিম্বে" থেকে, যার অর্থ "পেয়ালা, পাত্র"।
ঐকবাদন বা অর্কেস্ট্রা সঙ্গীতে, সিম্বাল ফরাসিতে "সিম্বালেস"; জার্মান "বেকেন", "টেলবেকেন", "টেলার", বা "শিনেলেন"; ইতালীয় ভাষায় "পিয়াত্তি" বা "সিনেল্লি"; এবং স্প্যানিশে "প্ল্যাটিলোস"। এর মধ্যে অনেকগুলিই প্লেট শব্দ থেকে এসেছে।
কার্লা লেন

রোমানা ব্যারাক (৫ আগস্ট ১৯২৮- ৩১ মে ২০১৬), ছিলেন একজন ইংরেজ টেলিভিশন চিত্রনাট্যকার। পেশাগতভাবে তিনি কার্লা লেন নামে পরিচিত ছিলেন। তিনি "দ্য লিভার বার্ডস" (সহ-নির্মাতা, ১৯৬৯-১৯৭৮), বাটারফ্লাইস (১৯৭৮-১৯৮৩) এবং ব্রেড (১৯৮৬-১৯৯১) সহ বেশ কয়েকটি সফল সিটকমের সাথে জড়িত ছিলেন।
তাঁর বেশিরভাগ কাজই ছিল বলিষ্ঠ নারী চরিত্রের উপর, যার মধ্যে ছিল "হতাশ গৃহিণী এবং শ্রমিক শ্রেণীর মাতৃতান্ত্রিক" চরিত্র। পরবর্তী বছরগুলোতে তিনি একজন প্রাণীকল্যাণ উকিল হিসাবে সুপরিচিতি পেয়েছিলেন।
কার্লা লেন লিভারপুলের ওয়েস্ট ডার্বিতে জন্মগ্রহণ করেছিলেন। তার পিতা কার্ডিফে জন্মগ্রহণকারী গর্ডন ডি ভিন্স ব্যারাক মার্চেন্ট নেভিতে কর্মরত ছিলেন। তিনি একটি কনভেন্ট স্কুলে পড়াশোনা করেছিলেন এবং সাত বছর বয়সে একটি "স্কুল কবিতা পুরস্কার" জিতেছিলেন।
লেন ওয়েস্ট ডারবি এবং হেসওয়ালে বড় হয়েছিলেন। তিনি ১৪ বছর বয়সে স্কুল ছেড়ে নার্সিংয়ে কাজ করেছিলেন। তার আত্মজীবনী অনুসারে তিনি ১৭ বছর বয়সে বিয়ে করেছিলেন এবং ১৯ বছর বয়সে তার দুটি পুত্রসন্তানের জন্ম হয়, যদিও সরকারি রেকর্ড থেকে জানা যায় যে তিনি যখন বিয়ে করেছিলেন তখন তার বয়স ছিল ১৯ বছর।
ক্যাথরিন হেসেল্টাইন

ক্যাথরিন হেসেল্টাইন (জন্ম ১৯৭৮) হলেন একজন ব্রিটিশ সক্রিয়কর্মী। তিনি মুসলিম পাবলিক অ্যাফেয়ার্স কমিটি ইউকে-র সিইও হিসাবে নির্বাচিত হয়েছিলেন, এটি চাপ সৃষ্টিকারী একটি মুসলিম গোষ্ঠী যা জায়নবাদ ও ইসলামভীতির বিরোধিতা করে। তিনি নিয়মিত সংবাদপত্রে এবং টেলিভিশনে ব্রিটিশ মুসলিম সম্প্রদায়কে প্রভাবিত করার পাশাপাশি তাদেরকে মূলধারার রাজনীতি এবং সম্প্রদায়ের সাথে জড়িত হতে উৎসাহিত করার বিষয়ে আলোচনা করেছেন।
হেলস্টাইন উত্তর লন্ডনে বড় হয়েছেন। তিনি ২০ বছর বয়সে সৈয়দ হোসেনকে বিয়ে করেছিলেন এবং বিবাহসূত্রে ইসলাম ধর্মে ধর্মান্তরিত হয়েছেন। তবে পরবর্তীকালে বিয়েটি ভেঙে গিয়েছিল। 
২০১০ সালের ৯ আগস্ট ক্যাথরিন হেসেল্টাইন তিন বছর বয়সে পরিবারের সাথে ম্যানচেস্টারে চলে আসা বাংলাদেশী মুহাম্মদ আলিকে বিয়ে করেছিলেন। তাদের দুটি সন্তান রয়েছে।
রুথ হার্বার্ট লুইস

রুথ হার্বার্ট লুইস (২৯ নভেম্বর ১৮৭১- ২৬ আগস্ট ১৯৪৬) ছিলেন ম্যানক্স বংশোদ্ভূত একজন ইংরেজ মিতাচার আন্দোলনকর্মী এবং ওয়েলশ লোকগানের সংগ্রাহক। তিনি ওয়েলশ লোকসঙ্গীত সম্পর্কে বই লিখেছিলেন এবং এই বিষয়ে একটি জার্নালও প্রকাশ করেছিলেন।
রুথ কেইন লিভারপুলে জন্মগ্রহণ করেছিলেন। তিনি উইলিয়াম স্প্রস্টন কেইন এবং অ্যালিস ব্রাউন কেইনের কন্যা। তার বাবা একজন সংসদ সদস্য ছিলেন। তিনি কেমব্রিজের নিউনহাম কলেজে পড়াশোনা করেছিলেন এবং ডাবলিন বিশ্ববিদ্যালয় থেকে স্নাতকোত্তর ডিগ্রি অর্জন করেছিলেন।
একজন ওয়েলশ রাজনীতিবিদকে বিয়ে করার পরে তিনি ওয়েলসে চলে যান, ওয়েলশ ভাষায় কথা বলতে শিখেন এবং ওয়েলশ সংস্কৃতি শেখার জন্য নিজেকে প্রতিশ্রুতিবদ্ধ করেন। ১৯০৬ সালে তিনি ওয়েলশ লোকসঙ্গীত সমিতির অন্যতম সনদ সদস্য ছিলেন এবং ১৯৩০ সালে তিনি সমিতির সভাপতি হিসেবে মেয়াদে নির্বাচিত হয়েছিলেন। তিনি এবং সমিতির অন্যান্য সদস্যরা ওয়েলশ ভাষার ঐতিহ্যবাহী গানের মোম সিলিন্ডার রেকর্ডিং সংগ্রহ করেছিলেন এবং তাদের অনুসন্ধানের একটি জার্নাল প্রকাশ করেছিলেন। 
লেডি রুথ লুইস নর্থ ওয়েলস উইমেন্স টেম্পারেন্স ইউনিয়নে সক্রিয় ছিলেন। তিনি প্রথম বিশ্বযুদ্ধের সময় ওয়েস্টমিনস্টারে সৈন্যদের জন্য নৈশকালীন খাবারের দোকানও চালাতেন। লেডি রুথ লুইস যুদ্ধের সময় তাঁর কাজের জন্য ওবিই সম্মাননা পেয়েছিলেন।
রুথ কেইন ১৮৯৭ সালে জন হার্বার্ট লুইসকে বিয়ে করেন। তাঁরা কারউইস এবং লন্ডনে থাকতেন এবং কিটি ও মোস্টিন নামে তাঁদের দুটি সন্তান ছিল। রুথ ১৯৩৩ সালে বিধবা হয়েছিলেন এবং ১৯৪৬ সালে ৭৫ বছর বয়সে মৃত্যুবরণ করেছিলেন।
ম্যাবেল টাইলকোট

ডেম ম্যাবেল টাইলকোট (৪ ফেব্রুয়ারি, ১৮৯৬- ৩১ জানুয়ারি, ১৯৮৭) ছিলেন ইংল্যান্ডের ম্যানচেস্টারের একজন সক্রিয়কর্মী, ব্রিটিশ লেবার পার্টির রাজনীতিবিদ, মানবতাবাদী এবং শিক্ষাবিদ।
ম্যাবেল টাইলকোট ১৮৯৬ সালের ৪ ফেব্রুয়ারি ম্যানচেস্টারে জন আর্নেস্ট ফাইথিয়ান এবং অ্যাডা ক্রম্পটন প্রিচার্ড দম্পতির ঘরে জন্মগ্রহণ করেছিলেন। তিনি ম্যানচেস্টার বিশ্ববিদ্যালয়ে পড়াশোনা করেছিলেন, সেখানে তিনি "ফিজ" নামে পরিচিত ছিলেন। 
তিনি গ্রেট ব্রিটেনের ফ্রি জার্মানি লিগ অফ কালচার (ম্যানচেস্টার) কমিটিতে ছিলেন।
টাইলকোট ম্যানচেস্টার সিটি কাউন্সিলর হিসাবে দায়িত্ব পালন করেছিলেন এবং বেশ কয়েকবার লেবার পার্লামেন্টারি প্রার্থী হিসাবে নির্বাচনে দাঁড়িয়েছিলেন।
জেন টমলিনসন

জেন এমিলি টমলিনসন, (২১ ফেব্রুয়ারি, ১৯৬৪ – ৩ সেপ্টেম্বর, ২০০৭) ছিলেন একজন অপেশাদার ইংরেজ অ্যাথলেট যিনি টার্মিনাল ক্যান্সারে আক্রান্ত হওয়া সত্ত্বেও অ্যাথলেটিক চ্যালেঞ্জের একটি সিরিজ সম্পন্ন করে দাতব্য প্রতিষ্ঠানের জন্য £১.৮৫ মিলিয়ন পাউন্ড অর্থ সংগ্রহ করেছিলেন।
১৯৯১ সালে ২৬ বছর বয়সে স্তন ক্যান্সারের জন্য তার চিকিৎসা করা হয়েছিল; কিন্তু ২০০০ সালে সারা শরীর জুড়ে এই রোগ ছড়িয়ে পড়েছিল। পরবর্তী ছয় বছরে টমলিনসন তিনবার লন্ডন ম্যারাথনে, লন্ডন ট্রায়াথলনে দু’বার, নিউ ইয়র্ক ম্যারাথনে একবার এবং পুরো ইউরোপ ও মার্কিন যুক্তরাষ্ট্র জুড়ে সাইকেল চালিয়েছিলেন।
জেন এমিলি গোয়ার্ড ১৯৬৪ সালে ইয়র্কশায়ারের ওয়েকফিল্ডে জন্মগ্রহণ করেছিলেন। ১৯৯০ সালে, টমলিনসন লিডস বিশ্ববিদ্যালয়ে গণিত অধ্যয়নের জন্য আবেদন করেছিলেন।
তিনি মাইক টমলিনসনকে বিয়ে করেছিলেন।
জেন টমলিনসন ২০০৭ সালে ৪৩ বছর বয়সে মৃত্যুবরণ করেছিলেন।
জ্যানেট ট্রেভেলিয়ান

জ্যানেট পেনরোজ ট্রেভেলিয়ান, সিএইচ ( ৬ নভেম্বর ১৮৯৭ - ৭ সেপ্টেম্বর ১৯৫৬) ছিলেন একজন ব্রিটিশ লেখিকা এবং সমাজকর্মী।
ট্রেভেলিয়ান ১৮৭৯ সালের ৬ নভেম্বর অক্সফোর্ডে জন্মগ্রহণ করেছিলেন। তিনি শিল্প সমালোচক হামফ্রি ওয়ার্ড এবং লেখক মেরি অগাস্টা ওয়ার্ডের কন্যা ছিলেন এবং তার মায়ের মাধ্যমে ম্যাথিউ আর্নল্ড ও টমাস আর্নল্ডের সাথে সম্পর্ক ছিল। কনজারভেটিভ এমপি আর্নল্ড ওয়ার্ড ছিলেন তার ভাই। 
বাড়িতে পড়াশোনা করা এবং বিশ্ববিদ্যালয়ে পড়া ছাড়াই, তিনি ১৯৯০ এর দশকের গোড়ার দিকে অ্যাডল্ফ জালিচারের "নতুন টেস্টামেন্টের পরিচিতি" এবং উইলহেলম বাউসেটের "লাইফ অফ জিসাস" অনুবাদ করেছিলেন। ১৯২০ সালে মায়ের মৃত্যুর পরে তিনি তার মায়ের জীবনী রচনা করেছিলেন। ""
১৯৩৬ সালে তিনি কম্প্যানিয়ন অব অনার নিযুক্ত হয়েছিলেন। ১৯০৪ সালের ১৯ মার্চ তিনি ইতিহাসবিদ জর্জ ম্যাকাওলে ট্রেভেলিয়ানের সাথে বিবাহবন্ধনে আবদ্ধ হয়েছিলেন এবং তাদের দুটি ছেলে ও একটি মেয়ে রয়েছে। ১৯৫৬ সালের সেপ্টেম্বর নিউক্যাসল-আপন-টাইনের রয়্যাল ইনফর্মারিতে আর্টেরিওসিসজনিত কারণে তিনি মারা যান।
লুইসা টুইনিং

লুইসা টুইনিং (১৬ নভেম্বর ১৮২০- ২৫ সেপ্টেম্বর ১৯১২) ছিলেন একজন ইংরেজ উদারতা ও মানবতাবাদীকর্মী যিনি ইংরেজ দারিদ্র্য আইন সম্পর্কিত সমস্যা এবং কার্যক্রমে নিজেকে নিবেদিত করেছিলেন। প্রাপ্তবয়স্ক জীবনের প্রথম দিকে তিনি ছিলেন একজন শিল্পী এবং শিল্প ইতিহাসবিদ। ত্রিশের দশকে তিনি দারিদ্র্য আইন সম্পর্কিত প্রকল্পগুলোতে কাজ শুরু করেছিলেন যা তিনি সারা জীবন করে গিয়েছিলেন।
লুইসা টুইনিং লন্ডনের ২০ নরফোক স্ট্রিটে জন্মগ্রহণ করেছিলন। সেখানে তাঁর পরিবারের বড়সড় চায়ের ব্যবসা ছিল। তিনি ছিলেন রিচার্ড টুইনিং (১৭৭২-১৮৫৭) এবং এলিজাবেথ মেরি (১৭৭৯-১৮৫৭) দম্পতির নবম এবং সর্বকনিষ্ঠ সন্তান।
লুইসা টুইনিং ১৯২১ সালের ২৫ সেপ্টেম্বর লন্ডন নটিং হিলের ৯১ ল্যান্সডাউন রোডে তাঁর নিজের বাড়িতে মৃত্যুবরণ করেছিলেন। তাঁকে ক্যানসাল গ্রিন সমাধিস্থানে সমাধিস্থ করা হয়েছে। 
লুইসা টুইনিংয়ের কাগজপত্র লন্ডন মেট্রোপলিটন বিশ্ববিদ্যালয়ের দ্য উইমেনস লাইব্রেরিতে সংরক্ষিত করা হয়েছে।
পিটার ভাগে

পিটার ভাগে (২৯ জুন ১৮৩৩ – ১৩ জানুয়ারি ১৯০০) একজন নরওয়েজীয় রসায়নবিদ ও অধ্যাপক ছিলেন। তিনি ক্রিস্টিয়ানিয়া বিশ্ববিদ্যালয়ের রসায়নের অধ্যাপক ছিলেন। তার শ্যালক ক্যাটো ম্যাক্সিমিলিয়ান গুল্ডবার্গের সাথে তিনি ১৮৬৪ সালে ও ১৮৭৯ সালের মধ্যে ভরসূত্র ক্রিয়া আবিষ্কার করেন। তাছাড়া তিনি এ সূত্রের বিকাশ করেছিলেন।
তিনি নরওয়ের ভেস্ট-আগডারের হিদ্রা দ্বীপে বেড়ে ওঠেন। তিনি পেডারসেন ভাগে (১৭৯৬– ১৮৭২) এবং রেজাইন লভিস ওয়াথনের (১৮০২–৭২) পুত্র ছিলেন। তিনি বার্গেন ক্যাথেড্রাল স্কুলে পড়াশোনা করেছিলেন এবং অ্যাডলফ স্ট্রেকারের অধীনে ক্রিস্টিয়ানিয়া বিশ্ববিদ্যালয়ে (বর্তমানে অসলো বিশ্ববিদ্যালয়) রসায়ন এবং খনিজবিদ্যা অধ্যয়ন করেছিলেন। ১৮৫৮ সালে তিনি অম্লীয় এসিড রেডিক্যাল তত্ত্ব বিকাশের জন্য ক্রাউন প্রিন্সের স্বর্ণপদক ( "ক্রোনপ্রিন্সেস গলমেডালজে" ) "পেয়েছিলেন" । পরবর্তীকালে তিনি ফ্রান্স এবং জার্মানি ভ্রমণ করেছিলেন। প্রায় দুই বছর হাইডেলবার্গে রবার্ট বুনসেনের সাথে সময় কাটানো সহ পড়াশোনা করেছিলেন। 
১৮৬১ সালে, ভাগে ক্রিস্টিয়ানিয়া বিশ্ববিদ্যালয়ের  সহযোগী অধ্যাপক করা হয়। পরে তাকে ১৮৬৬ সালে  ক্রিস্টিয়ানিয়া বিশ্ববিদ্যালয়ের রসায়নের অধ্যাপক হিসেবে নিযুক্ত হন। তিনি ৩০ বছর ধরে বিশ্ববিদ্যালয়ের অধ্যাপক ছিলেন। তিনি ১৮৬৮ থেকে ১৮৬৯ সাল পর্যন্ত নরওয়েজিয় পলিটেকনিক সোসাইটির চেয়ারম্যান ছিলেন। ১৮৮০ সালে প্রতিষ্ঠিত খ্রিস্টান যুবক সংঘের নরওয়েজিয়ান শাখার প্রথম চেয়ারম্যান ছিলেন।
তার দু'বার বিয়ে হয়েছিল। ১৮৬২ সালে, তিনি হান্স রিদারভোল্ড (১৭৯৫-১৮৭৬) এবং অ্যান মেরি বুল (১৮০৪-৭০) এর কন্যা জোহান ক্রিশ্চিয়ান ট্যান্ডবার্গ রিদারভোল্ডকে (১৮৩৮- ১৮৬৯) বিয়ে করেছিলেন। প্রথম স্ত্রীর মৃত্যুর পরে, তিনি ১৮৭০ সালে কাতো গুলডবার্গের বোন ম্যাথিল্ড সোফি গুল্ডবার্গের (১৮৪৫-১৯০৭) সাথে বিবাহবন্ধনে আবদ্ধ হন।
হেলেন মেরি উইলসন

ড. হেলেন মেরি উইলসন (১৮–৪-১৯৫১) ছিলেন একজন ব্রিটিশ চিকিৎসক এবং সামাজিক বিশুদ্ধতা প্রচারক।
উইলসন নটিংহ্যামশায়ারের ম্যান্সফিল্ডে জন্মগ্রহণ করেছিলেন এবং শৈশবের শুরুর দিকে শেফিল্ডে চলে গিয়েছিলেন। তিনি লন্ডন স্কুল অফ মেডিসিন ফর উইমেনে চিকিৎসাবিদ্যা নিয়ে পড়াশোনা করেছিলেন। 
উইলসন নারীদের ভোটাধিকার নিয়ে আগ্রহী ছিলেন, তিনি ১৯০৯-১৯১০ সালে শেফিল্ড নারী-ভোটাধিকার সমিতির সম্মানসূচক সচিব এবং সভাপতি হিসাবেও দায়িত্ব পালন করেছিলেন। ১৯২০ সালে তিনি শেফিল্ডে ম্যাজিস্ট্রেট নিযুক্ত হয়েছিলেন। তিনি ছিলেন এই দায়িত্বপালনকারী শেফিল্ডের প্রথম নারী।
হেলেন মেরি উইলসন ১৯৫১ সালে লন্ডনে মৃত্যুবরণ করেছিলেন।
গাজিয়ানতেপ

গাজিয়ানতেপ (; আ-ধ্ব-ব:[ɡaːˈziantep]) পশ্চিম এশিয়ার রাষ্ট্র তুরস্কের একটি নগরী। এটি দেশটির দক্ষিণ-মধ্যভাগে, সাজিরসুইউ নদীর কাছে, আদানা নগরী থেকে ১৮৫ কিলোমিটার পূর্বে সিরিয়ার আলেপ্পো নগরী থেকে ৯৭ কিলোমিটার উত্তরে একটি চুনাপাথরের পাহাড় অঞ্চলে অবস্থিত। এটিতে আদিতে আনতেপ নামে পরিচিত ছিল। এটি প্রশাসনিকভাবে তুরস্কের গাজিয়ানতেপ প্রদেশটির রাজধানী। এটি সম্ভবত প্রাচীন আন্তিওখিয়া আদ তাউরুম নগরীটির অবস্থানে এবং আরেকটি প্রাচীন নগরী জেউগমা-র কাছেই অবস্থিত। ২০ লক্ষেরও বেশি অধিবাসীবিশিষ্ট নগরীটি জনসংখ্যার বিচারে তুরস্কের ৬ষ্ঠ বৃহত্তম নগরী।
গাজিয়ানতেপ নগরীটি প্রাচীনকালে বাণিজ্যপথগুলির কাছে কৌশলগত অবস্থানে অবস্থিত ছিল। সাম্প্রতিক খননকার্যে কিছু মৃশিল্পজাত দ্রব্য খুঁজে পাওয়া গেছে। এগুলি নির্দেশ করে যে এখানে সম্ভবত খ্রিস্টপূর্ব ৪র্থ সহস্রাব্দেও মানববসতি ছিল। মধ্যযুগে লোকালয়টি হামতাপ নামে পরিচিত ছিল। এটি সিরিয়ার সড়কগুলিকে রক্ষাকারী গুরুত্বপূর্ণ একটি কুঠি ছিল। পরবর্তীতে ১১৮৩ সালে তুর্কিরা এটি বিজয় করে নেয়। এরপর বিভিন্ন তুর্কমেন ও আরব রাজবংশ এবং মঙ্গোল ও তিমুরীয় হানাদার সেনাদের হাতে শহরটির নিয়ন্ত্রণ বহুবার হাত বদল হয়। শেষ পর্যন্ত ১৬শ শতকের শুরুতে এসে শহরটি উসমানীয় সাম্রাজ্যের অংশে পরিণত হয়। উসমানীয়রা শহরটিকে "আয়ুনতাব" ("সু-বসন্ত") নামে ডাকত। প্রথম বিশ্বযুদ্ধের পরে ১৯১৯ সালে ব্রিটিশ এবং পরবর্তীতে ফরাসিরা এটি দখল করে। ততক্ষণে এটি ইউরোপীয় দখলের বিরুদ্ধে তুর্কি জাতীয়তাবাদী প্রতিরোধের একটি কেন্দ্রে পরিণত হয়েছিল। ১৯২২ সালে যখন এটি তুরস্কের অধীনে ফেরত আসে, তখন তুরস্ক প্রজাতন্ত্রের প্রতিষ্ঠাতা মুস্তাফা কামাল আতাতুর্ক নগরটির নাম বদলে "গাজি" রাখেন, যার অর্থ "ইসলামের বিজয়ী বীর"।
গাজিয়ানতেপ একটি সুনির্মিত নগরী, এখানে পাথরের তৈরি ঘরবাড়ি, পাকা রাস্তা ও সু-আচ্ছাদিত বাজার রয়েছে। চারপাশে বাগান, আঙুরের ক্ষেত, জলপাই ও বাদামের বাগান শহরটিকে ঘিরে রেখেছে। এখানকার ঐতিহাসিক ভবনগুলির মধ্যে রয়েছে বাইজেন্টীয় সম্রাট ১ম ইউস্তিনিয়ান (জাস্টিনিয়ান) কর্তৃক খ্রিস্টীয় ৬ষ্ঠ শতকে নির্মিত একটি দুর্গের ধ্বংসাবশেষ। এছাড়া এখানে ১১শ ও ১৬শ শতকে নির্মিত মসজিদও রয়েছে। মধ্যযুগীয় একটি ধর্মতাত্ত্বিক মহাবিদ্যালয়কে বর্তমানে একটি প্রত্নতাত্ত্বিক জাদুঘরে পরিণত করা হয়েছে, যেখানে এই অঞ্চলে খনন করে পাওয়া হিত্তীয় জাতির সীলমোহরের একটি অসাধারণ সংগ্রহ রয়েছে।
গাজিয়ানতেপের পারিপার্শ্বিক এলাকাটি দক্ষিণে সিরিয়া এবং পূর্বে ইউফ্রেটিস নদী দ্বারা সীমায়িত। অঞ্চলটি দ্রাক্ষাসুরা, হালুয়া ও বাকলাভা মিষ্টি এবং পেকমেজ (আঙুরের আচার) উৎপাদনের জন্য পরিচিত। এছাড়া এখানে পেস্তাবাদাম, মৌরি, তামাক ও ছাগলের চামড়ার পাপোশ তৈরি করা হয়। অঞ্চলটিতে প্রাচীন প্রত্নতাত্ত্বিক স্থান যেমন দুলুক (প্রাচীন দোলিকে), যেখানে প্রাচীন রোমান দেবতা জুপিটার দোলিকেনুসের মন্দিরটি অবস্থিত, প্রাচীন আসিরীয় কিলিসি নগরী (বর্তমান নাম কিলিস) এবং নব্য-হিত্তীয় সামাল নগরী (বর্তমান নাম জিনচির্লি হোইউক)।
গাজিয়ানতেপে রয়েছে রন্ধনশৈলীর সুদীর্ঘ ঐতিহ্য। এটিকে ইউনেস্কো (জাতিসংঘ শিক্ষা, বিজ্ঞান ও সংস্কৃতি সংস্থা) প্রণীত বিশ্বের সেরা ৩৬টি সুভোজনবিদ্যা নগরীর তালিকায় স্থান দেওয়া হয়েছে। 
শহরটির শ্রমশক্তির ৬০% খাবার শিল্পের সাথে জড়িত। এখানকার প্রায় অর্ধেক ব্যবসা প্রতিষ্ঠান খাদ্য, বিশেষত মসলা, খাদ্যশস্য ও শুকানো ফলের ব্যবসার সাথে জড়িত।
সুধা পেন্নাথুর

সুধা পেন্নাথুর (জন্ম: চেন্নাই, ভারত ) হলেন একজন ভারতীয় গহনা, স্কার্ফ, উৎসবাদির অলঙ্কার ও শিল্পকল্প নকশাকার এবং উদ্যোক্তা। তিনি ভারতীয় নকশা থেকে অনুপ্রাণিত হয়ে গহনা ও কারুশিল্প নকশা করেন এবং সেগুলো আমেরিকান বাজারে নিয়ে আসেন। 
সুধা পেন্নাথুর উৎপাদনশীলতা এবং ব্যবসায় পরিচালনা বিষয়ক বইয়ের বিখ্যাত লেখক ড. কৃষ পেন্নাথুরের কন্যা।
সুধা পেন্নাথুর মুম্বইয়ের পেস বিশ্ববিদ্যালয়ের সিডেনহ্যাম কলেজ থেকে বাণিজ্য বিষয়ে পড়াশোনা করেছিলেন। তারপর তিনি কলাম্বিয়া বিশ্ববিদ্যালয় থেকে ব্যবসায় প্রশাসন এবং ওয়াশিংটন বিশ্ববিদ্যালয় থেকে এমবিএ সম্পন্ন করেছেন।
সুধা পেন্নাথুর গহনা, পোশাক এবং সাজসজ্জার সামগ্রী তৈরির জন্য স্থানীয় কারিগরদের নিয়োগ দিয়ে ভারতীয় কারিগর শিল্পকে বাঁচিয়ে রাখতে চাচ্ছেন। কারখানার উৎপাদিত পণ্যের বিপরীতে গিয়ে, ভারতীয় শিল্পীদের শ্রমের নিবিড় দক্ষতায় উৎপাদিত পণ্যসামগ্রী দিয়ে, তিনি আমেরিকান ভোক্তাদের রুচির চাহিদা মেটাতে চেয়েছেন।
ভারতের রফতানিতে জড়িত লাল ফিতার ফাঁস কমাতে তিনি ভারত সরকারের সাথে কাজ করেছেন।
সুনেত্রা চৌধুরী

সুনেত্রা চৌধুরী হলেন হিন্দুস্তান টাইমসের একজন সাংবাদিক ও উপস্থাপিকা। ১৯৯৯ সালে ইন্ডিয়ান এক্সপ্রেসের মাধ্যমে তার কর্মজীবন শুরু হয়েছিল, সেখানে তিনি একজন ডেপুটি চিফ রিপোর্টার ছিলেন। ২০০২ সালে স্টার নিউজ দিয়ে তিনি তার টেলিভিশন-কর্মজীবন শুরু করেছিলেন। পরে ২০০৩ সালে এনডিটিভিতে চলে গিয়েছিলেন।
সুনেত্রা চৌধুরী মেঘালয়ের শিলংয়ে জন্মগ্রহণ করেছিলেন। তিনি নয়াদিল্লিতে অবস্থিত ভারতীয় গণযোগাযোগ ইনস্টিটিউটের প্রাক্তন ছাত্রী।
তিনি ২০১৯ সালের মে মাসে রাজনৈতিক বিষয়ের জাতীয় সম্পাদক হিসাবে দ্য হিন্দুস্তান টাইমসে যোগদান করেছিলেন এবং বর্তমানে সেখানেই কর্মরত রয়েছেন।
২০১১ সালে তিনি একজন প্রবীণ রাজনীতিবিদের কাছ থেকে বিশ্রী হয়রানিমূলক পরিস্থিতির সম্মুখীন হয়েছিলেন। 
২০১৯ সালের ১০ নভেম্বরে তিনি এবং সুনীল গুপ্ত যৌথভাবে রোলি বুকস থেকে "ব্ল্যাক ওয়ারেন্ট" বইটি প্রকাশ করেছিল।
তর্জনি ওয়াকিল

তর্জনি ওয়াকিল হলেন একজন পেশাদার ভারতীয় ব্যাংকার এবং ভারতের কোন বড় ব্যাংকের প্রধান পদে দায়িত্বপালনকারী প্রথম নারী। ১৯৯৩ সালে তিনি এক্সিম ব্যাংকের চেয়ারপারসন হয়েছিলেন। মুম্বই বিশ্ববিদ্যালয়থেকে ইতিহাসে স্নাতকোত্তর ডিগ্রি অর্জন করার পরে ১৯৫৮ সালে তিনি মহারাষ্ট্র রাজ্যের অর্থ কমিশনে একজন কেরানী হিসাবে তার কর্মজীবন শুরু করেছিলেন। ১৯৬৫ সাল পর্যন্ত তিনি ভারতের শিল্প উন্নয়ন ব্যাংকের একমাত্র নারী কর্মকর্তা ছিলেন। তিনি যখন এক্সিম ব্যাংকের চেয়ারপারসন এবং ব্যবস্থাপনা পরিচালক ছিলেন, তখন এর যাবতীয় সম্পদের পরিমাণ ছিল ১.১ বিলিয়ন মার্কিন ডলার। ১৯৯৬ সালে তিনি এক্সিম ব্যাংক থেকে অবসর গ্রহণ করেছিলেন।
ওয়েসলে ফফানা

ওয়েসলে ফফানা (, ; জন্ম: ১৭ ডিসেম্বর ২০০০; ওয়েসলে ফফানা নামে সুপরিচিত) হলেন একজন ফরাসি পেশাদার ফুটবল খেলোয়াড়। তিনি বর্তমানে ইংল্যান্ডের পেশাদার ফুটবল লিগের শীর্ষ স্তর লিগ ১-এর ক্লাব সেঁত-এতিয়েন এবং ফ্রান্স অনূর্ধ্ব-২১ দলের হয়ে একজন রক্ষণভাগের খেলোয়াড় হিসেবে খেলেন। তিনি মূলত একজন কেন্দ্রীয় রক্ষণভাগের খেলোয়াড় হিসেবে খেলে থাকেন।
২০০৬–০৭ মৌসুমে, ফরাসি ফুটবল ক্লাব রেপোস ভিত্রোলেসের যুব পর্যায়ের হয়ে খেলার মাধ্যমে ফফানা ফুটবল জগতে প্রবেশ করেছেন এবং পরবর্তীকালে বাস্যাঁ মিনিয়ে, পেনেস মিরাবো, বেন এয়ার এবং সেঁত-এতিয়েনের যুব দলের হয়ে খেলার মাধ্যমে তিনি ফুটবল খেলায় বিকশিত হয়েছেন। ২০১৮–১৯ মৌসুমে, ফরাসি ক্লাব সেঁত-এতিয়েন ২-এর হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন, যেখানে তিনি মাত্র ১ মৌসুম অতিবাহিত করেছেন; সেঁত-এতিয়েন ২-এর হয়ে তিনি ২১ ম্যাচে অংশগ্রহণ করেছেন। অতঃপর ২০১৯–২০ মৌসুমে তিনি সেঁত-এতিয়েনে যোগদান করেছেন। ২০২০–২১ মৌসুমে, তিনি প্রায় ৩০ মিলিয়ন ইউরোর বিনিময়ে সেঁত-এতিয়েন হতে ইংরেজ ক্লাব লেস্টার সিটিতে যোগদান করেছেন।
২০২০ সালে, ফফানা ফ্রান্স অনূর্ধ্ব-২১ দলের হয়ে ফ্রান্সের বয়সভিত্তিক পর্যায়ে অভিষেক করেছিলেন।
ওয়েসলে ফফানা ২০০০ সালের ১৭ই ডিসেম্বর তারিখে ফ্রান্সের মার্সেইে জন্মগ্রহণ করেছেন এবং সেখানেই তার শৈশব অতিবাহিত করেছেন। তিনি মালীয় বংশোদ্ভূত। তিনি তার বাবা-মায়ের ছয় সন্তানের একজন।
ফফানা ফ্রান্স অনূর্ধ্ব-২১ দলের হয়ে খেলার মাধ্যমে ফ্রান্সের প্রতিনিধিত্ব করেছেন। ২০২০ সালের ৮ই অক্টোবর তারিখে তিনি লিশটেনস্টাইন অনূর্ধ্ব-২১ দলের বিরুদ্ধে ম্যাচে ফ্রান্স অনূর্ধ্ব-২১ দলের হয়ে আন্তর্জাতিক পর্যায়ে অভিষেক করেছেন। তিনি ২০২১ উয়েফা ইউরোপীয় অনূর্ধ্ব-২১ চ্যাম্পিয়নশিপের জন্য ২০২১ সালের মার্চ মাসে প্রকাশিত ২৩ সদস্যের ফ্রান্স অনূর্ধ্ব-২১ দলে স্থান পেয়েছেন।
উষা থোরাত

উষা থোরাত (জন্ম ২০ ফেব্রুয়ারি ১৯৫০) হলেন ভারতীয় রিজার্ভ ব্যাংকের ( ভারতের কেন্দ্রীয় ব্যাংক) ডেপুটি গভর্নর হিসাবে ১০ নভেম্বর ২০০৫ থেকে ৮ নভেম্বর ২০১০ পর্যন্ত দায়িত্ব পালন করেছিলেন। এর আগে তিনি এই ব্যাংকের নির্বাহী পরিচালক ছিলেন।
থোরাত হলেন লেডি শ্রী রাম কলেজ ফর উইমেন, নয়াদিল্লি এবং দিল্লি স্কুল অফ ইকোনমিক্সের প্রাক্তন শিক্ষার্থী।
উষা থোরাত ব্যাঙ্ক অফ বরোদা, ইন্ডিয়ান ওভারসিস ব্যাংক এবং সিকিওরিটিস ট্রেডিং কর্পোরেশন অফ ইন্ডিয়ার বোর্ডগুলিতে ভারতের রিজার্ভ ব্যাংক মনোনীত হয়েছেন।
তিনি আর্থিক অন্তর্ভুক্তির প্রচারে ভারতীয় কেন্দ্রীয় ব্যাংকগুলির অন্যতম প্রধান চালিকাশক্তি ছিলেন।
মিরা সান্যাল

মিরা সান্যাল (হিরানন্দনি; ১৫অক্টোবর ১৯৬১ – ১১ জানুয়ারি ২০১৯) ছিলেন একজন ভারতীয় ব্যাংকার এবং রাজনীতিবিদ। তিনি ভারতের রয়্যাল ব্যাংক অফ স্কটল্যান্ডের প্রধান নির্বাহী কর্মকর্তা এবং চেয়ারম্যান হিসাবে দায়িত্ব পালন করেছিলেন। ২০১৪ সালের লোকসভা নির্বাচনে দক্ষিণ মুম্বইয়ে আম আদমি পার্টির প্রার্থী হওয়ার জন্য তিনি আরবিএস থেকে পদত্যাগ করার আগে ৩০ বছরেরও বেশি সময় ধরে ব্যাংকিংয়ের সাথে জড়িত ছিলেন। তিনি নৌ কর্মকর্তা ভাইস অ্যাডমিরাল গুলাব মোহনলাল হিরানন্দনির মেয়ে । এর আগে তিনি ২০০৯ সালের লোকসভা নির্বাচনে মুম্বই দক্ষিণ আসন থেকে স্বতন্ত্র প্রার্থী হিসাবে প্রতিদ্বন্দ্বিতা করেছিলেন।
মিরা সান্যাল ১৯৬১ সালে ভারতীয় নৌবাহিনীর কর্মকর্তা গুলাব মোহনলাল হিরানন্দনি এবং তার স্ত্রী বানু হিরানন্দনির ঘরে জন্মগ্রহণ করেছিলেন। পরিবারটি ভারত বিভাজনের সময় সিন্ধ থেকে ভারতে চলে এসেছিল। তার বাবা ১৯৭১ সালের ভারত-পাকিস্তান যুদ্ধে পাকিস্তানের করাচিতে সংগঠিত নৌ হামলা অপারেশন ট্রাইডেন্টের মূল পরিকল্পনাকারী ছিলেন। 
২০০৮ সালের মুম্বই হামলার পরে সান্যাল ২০০৯ সালে লোকসভা নির্বাচনে নির্দলীয় প্রার্থী হিসাবে দাঁড়িয়েছিলেন, কিন্তু নির্বাচনে হেরেছিলেন। স্বামীর সাথে তিনি ২০১৩ সালের দিল্লি নির্বাচনে আম আদমি পার্টির জন্য প্রচারণা ও তহবিল সংগ্রহ করেছিলেন। তিনি আম আদমি পার্টির অর্থনৈতিক নীতি সম্পর্কিত জাতীয় কমিটির সদস্য ছিলেন।
মিরা সান্যাল ক্যান্সারে আক্রান্ত হয়ে দুই বছর চিকিৎসার পর ২০১৯ সালের ১১ জানুয়ারিতে মৃত্যুবরণ করেন।
রেনুকা রামনাথ

রেনুকা রামনাথ হলেন একজন ভারতীয় বেসরকারি সমতা তহবিলের পরিচালিকা এবং মাল্টিপলস অ্যাসেট ম্যানেজমেন্ট লিমিটেডের প্রতিষ্ঠাতা এবং প্রধান নির্বাহী কর্মকর্তা। তিনি পোশাক প্রস্তুতকারক প্রতিষ্ঠান অরবিন্দ লিমিটেডের একজন স্বতন্ত্র পরিচালক, টাটা কমিউনিকেশনের বোর্ডের সভাপতি এবং ইন্ডিয়ান প্রাইভেট ইক্যুইটি অ্যান্ড ভেঞ্চার ক্যাপিটাল অ্যাসোসিয়েশনের সভাপতি।
রেনুকা রামনাথ ২০০৯ সালে মাল্টিপলস অ্যাসেট ম্যানেজমেন্ট প্রতিষ্ঠা করেন, যার লক্ষ্য হচ্ছে মধ্য আকারের কোম্পানি এবং ১৫ মিলিয়ন থেকে ৫০ মিলিয়ন ডলার বিনিয়োগের উপর দৃষ্টি নিবেশিত করা। সংস্থাটির অংশীদারদের মধ্যে রয়েছে কানাডা পেনশন প্ল্যান ইনভেস্টমেন্ট বোর্ড যা ২০১০ সালে $১০০ মিলিয়ন বিনিয়োগ করেছিল।
ললিতা ডি. গুপ্তা

ললিতা ডি গুপ্ত হলেন ভারতের ব্যাংকিং ও আর্থিক সেবা খাতের একজন গুরুত্বপূর্ণ ব্যক্তি যিনি ২০০৬ সালের ৩১শে অক্টোবর পর্যন্ত ভারতের দ্বিতীয় বৃহত্তম বাণিজ্যিক ব্যাংক আইসিআইসিআই ব্যাংকে-এর যুগ্ম ব্যবস্থাপনা পরিচালক হিসেবে দায়িত্বপালন করেছেন।
ইনসেডের প্রাক্তন ছাত্রী ললিতা ডি গুপ্তা ফরচুন ম্যাগাজিন কর্তৃক "আন্তর্জাতিক ব্যবসায়ের পঞ্চাশজন প্রভাবশালী নারীদের একজন" হিসাবে তালিকাভুক্ত হয়েছিলেন।" তিনি বর্তমানে আইসিআইসিআই ভেনচার বোর্ডের সভাপতি এবং নকিয়া কর্পোরেশনের পর্ষদ সদস্য। ২০১০ সালের ২২ জুনে তিনি অলস্টমের পরিচালনা পর্ষদের সদস্য নিযুক্ত হন। 
তার অবদানগুলো ব্যাপকভাবে স্বীকৃত হয়েছে এবং তিনি অসংখ্য পুরস্কার ও সম্মাননায় ভূষিত হয়েছেন। তার মধ্যে উল্লেখযোগ্য কয়েকটি হল -
অমৃতা ফডণবীস

অমৃতা ফডণবীস ( জন্ম: ৯ এপ্রিল ১৯৭৯) হলেন একজন ভারতীয় ব্যাংকার, গায়িকা এবং সমাজকর্মী। তিনি মহারাষ্ট্রের বর্তমান মুখ্যমন্ত্রী দেবেন্দ্র ফডণবীসকে বিয়ে করেছেন। তিনি অ্যাক্সিস ব্যাঙ্কের ভাইস-প্রেসিডেন্ট পদে রয়েছেন।
তিনি মার্কিন রাষ্ট্রপতি ডোনাল্ড ট্রাম্পের সভাপতিত্বে "ন্যাশনাল প্রেয়ার ব্রেকফাস্ট" শীর্ষক একটি আন্তর্জাতিক শান্তি উদ্যোগে ভারতের প্রতিনিধিত্ব করেছিলেন। ২০১২ সালের সেপ্টেম্বরে ভারতের প্রধানমন্ত্রী নরেন্দ্র মোদীকে "দেশের জনক" বলায় তিনি বিতর্কিত হয়েছিলেন।
অমৃতা ফাদনবিস ১৯৭৯ সালের ৯ এপ্রিল মহারাষ্ট্রের নাগপুরে চক্ষু বিশেষজ্ঞ শরদ রণদে এবং স্ত্রীরোগ বিশেষজ্ঞ চারুলতা রণদে দম্পতির ঘরে জন্মগ্রহণ করেছিলেন। তিনি এমন একটি পরিবারে বড় হয়েছেন যেখানে মেয়েদের জন্য শিক্ষা এবং স্বাধীনতা অপরিহার্য বিষয় ছিল। তিনি প্রাথমিকভাবে নাগপুরের সেন্ট জোসেফ কনভেন্ট স্কুলে পড়াশোনা করেছিলেন। তিনি রাজ্য পর্যায়ের অনূর্ধ্ব ১৬ টেনিস খেলোয়াড় ছিলেন। তিনি নাগপুরের জিএস কলেজ অফ কমার্স অ্যান্ড ইকোনমিক্স থেকে স্নাতক ডিগ্রি অর্জন করেছিলেন। পরে তিনি ফিনান্সে এমবিএ করেন এবং পুনের সিম্বিওসিস ল স্কুল থেকে "কর আইন" অধ্যয়ন করেন। পড়াশোনার পাশাপাশি তিনি খেলাধুলাতেও অংশ নিয়েছিলেন।
২০১৯ সালের সেপ্টেম্বরে অমৃতা প্রধানমন্ত্রী নরেন্দ্র মোদীর জন্মদিনে তাকে শুভেচ্ছা জানান। এসময় তিনি নরেন্দ্র মোদীকে "আমাদের দেশের জনক" বলে অভিহিত করেন। যা বিতর্কের জন্ম দেয়।
দিদি কনট্র্যাক্টর

ডেলিয়া নারায়ণ "দিদি" কনট্র্যাক্টর (কিনজিংগার, জন্ম ১৯৯৯) হলেন একজন জার্মান-আমেরিকান স্থপতি যিনি ভারতে টেকসই ভবন নির্মাণের কাজের জন্য সমধিক পরিচিত। তিনি নারী অর্জন ও অবদানের স্বীকৃতি প্রদানের জন্য ভারতের সর্বোচ্চ বেসামরিক পুরস্কার নারী শক্তি পুরস্কার বিজয়ী।
দিদি কন্ট্রাক্টরের জীবনালেখ্য দুটি পূর্ণদৈর্ঘ্য চলচ্চিত্রে মূল বিষয়বস্তুরূপে তুলে ধরা হয়েছে। চলচ্চিত্র দুটি হল আর্থ ক্রুসেডার (২০১৬), এবং দিদি কন্ট্রাক্টর: ম্যারিং দ্য আর্থ টু দ্য বিল্ডিং (২০১৭)। ২০১৭ সালে তিনি উমেন আর্টিস্টস, আর্কিটেক্টস অ্যান্ড ডিজাইনার এশিয়া লাইফ টাইম অ্যাচিভমেন্ট পুরস্কার আর্জন করেছেন।
২০১৯ সালে ভারতের রাষ্ট্রপতি তাকে 'নারী শক্তি পুরস্কার' প্রদান করেছে। এটি অর্জন এবং অবদানের স্বীকৃতি হিসাবে নারীদেরকে প্রদত্ত ভারতের সর্বোচ্চ বেসামরিক পুরস্কার।
ইউলি চৌধুরি

উর্মিলা ইউলি চৌধুরি (৪ অক্টোবর ১৯২৩ - ২০ সেপ্টেম্বর ১৯৯৫) ছিলেন একজন ভারতীয় স্থপতি যিনি ২০ শতকের মাঝামাঝি সময় থেকে শেষ অবধি কাজ করেছিলেন। তিনি সাধারণ স্থাপত্য, ল্যান্ডস্কেপ স্থাপত্য এবং নকশা ক্ষেত্রে কাজ করেছিলেন। এছাড়াও তিনি একজন শিক্ষক এবং লেখিকা ছিলেন। তিনি ভারতে কর্মরত একজন অগ্রণী নারী স্থপতি ছিলেন। কিছু সূত্র থেকে জানা যায় যে তিনি এশিয়া মহাদেশেরও প্রথম নারী স্থপতি ছিলেন। শিক্ষাজীবন শেষ করে তিনি চণ্ডীগড় শহরের নকশা এবং নির্মাণ পরিকল্পনায় লে করবুসিয়ারের সাথে ঘনিষ্ঠ সহযোগিতায় কাজ করেছিলেন।
ইউলি চৌধুরি ১৯২৩ সালে উত্তরপ্রদেশের শাহজাহানপুরে জন্মগ্রহণ করেছিলেন। তিনি জাপানের কৌবে থেকে কেমব্রিজ স্কুল সার্টিফিকেট অর্জন করেছিলেন। তিনি সিডনি বিশ্ববিদ্যালয়ে স্থাপত্যবিদ্যা এবং সিডনির জুলিয়ান অ্যাশবোর্ন স্কুল অফ আর্টের কনজারভেটরি অফ মিউজিকে পড়াশোনা করেছিলেন। পাশাপশি তিনি নিউ জার্সির এঙ্গেলউড থেকে সিরামিকসেও একটি ডিগ্রি অর্জন করেছিলেন। তার বাবা ছিলেন একজন কূটনীতিক। তিনি পাঞ্জাব সরকারের উপদেষ্টা স্থপতি যুগল কিশোর চৌধুরির সাথে বিবাহবন্ধনে আবদ্ধ হয়েছিলেন।
ইউলি চৌধুরি ১৯৯৫ সালের ২০ সেপ্টেম্বর ভারতের চণ্ডীগড়ে মৃত্যুবরণ করেছেন। তিনি ছিলেন ভারতীয় স্থাপত্যের একজন অগ্রণী নারী।
শিমুল জাভেরি কাদরি

শিমুল জাভেরি কাদরি (জন্ম ১৯৬২) হলেন একজন ভারতীয় স্থপতি, যিনি এসজেকে আর্কিটেক্টস নামে মুম্বাইয়ের একটি স্থাপত্য সংস্থা পরিচালনা করেন। প্রিক্স ভার্সাই পুরস্কার (২০১৬) এবং বিশ্ব স্থাপত্য উৎসব পুরস্কার (২০১২) সহ একাধিক আন্তর্জাতিক ও জাতীয় পুরস্কার জিতেছেন।
তিনি প্রাকৃতিক উপাদান, সূর্যালোক, বায়ু, প্রাকৃতিক উপকরণ এবং সাংস্কৃতিক প্রসঙ্গ ব্যবহার করে প্রকৃতির সাথে সামঞ্জস্য রেখে ভবনের নকশা করেন। তার প্রকল্পগুলোর মধ্যে রয়েছে জাদুঘর, হোটেল, অফিস ও শিল্পভবন, শিক্ষা প্রতিষ্ঠান এবং বাংলো।
শিমুল কাদরি মুম্বইয়ের একাডেমি অফ আর্কিটেকচার থেকে স্থাপত্যবিদ্যাএবং মিশিগান অ্যান আরবার বিশ্ববিদ্যালয় থেকে নগর পরিকল্পনা নিয়ে পড়াশোনা করেছেন। ১৯৯০ সালে মার্কিন যুক্তরাষ্ট্র থেকে ভারতে ফিরে আসার পর তিনি এসজেকে আর্কিটেক্টস প্রতিষ্ঠা করেছিলেন।
বুলবুল তরঙ্গ

বুলবুল তরঙ্গ (), গুরুমুখী লিপি ਬੁਲਬੁਲਤ੍ਰਂਗ, আক্ষরিক অর্থে "বুলবুলের ঢেউ", অন্য ভাবে ভারতীয় বা পাঞ্জাবি ব্যাঞ্জো) হল পাঞ্জাবের একটি তন্তু বাদ্যযন্ত্র যেটি জাপানিদের তাইশোগোতো থেকে বিবর্তিত হয়েছে। এটি সম্ভবত ১৯৩০ এর দশকে দক্ষিণ এশিয়ায় এসে পৌঁছেছিল।
বাদ্যযন্ত্রটিতে দুই রকমের তন্তু আছে, একটি রকম গুঞ্জন্ধ্বনি তোলার জন্য, এবং অন্যটি সুর তোলার জন্য। তন্তুগুলি একটি পাটাতন বা ফ্রেটবোর্ডের উপর দিয়ে গেছে, উপরে চাবি রয়েছে যেগুলি টাইপ রাইটার চাবির মতই। চাবিতে চাপ দিলে নিচের তন্তুতে চাপ পড়ে, সেটি ছোট হয়ে যায় এবং স্বরের তীক্ষ্ণতা বেড়ে যায়।
সুরের তন্তুগুলি সাধারণত একই অষ্টকের সুরে বাঁধা থাকে, গুঞ্জন তন্তুগুলি ১ম এবং ৫ম সুর তন্তুর সুরে বাঁধা থাকে। এই ভাবে সুরকরণ করার ফলে, বাদ্যযন্ত্রটি এক সুর যুক্ত হয়, অথবা বলা যায় বিভিন্ন চাবিতে সুরের পরিবর্তন করতে ব্যবহৃত হয়না। কারণ ভারতের সূক্ষ্ম সুরেলা সংগীত সূক্ষ্ম, সুরের ত্তঠানামার ওপর বেশি নজর দেয়। এই সংগীত-তাত্ত্বিক পদ্ধতি পশ্চিমী সংগীত থেকে একেবারে আলাদা, এটি মূলত সুরেলা সংগীত; সেইজন্য বিভিন্ন চাবিগুলিতে পরিবর্তনকে এত গুরুত্বপূর্ণ বলে বিবেচনা করা হয় না। সুরের তন্তুগুলি চাইলে বিভিন্ন স্বরকম্পাঙ্কে সুর করা যেতে পারে, তাতে এটিকে বহু সুরে পরিণত করা যায়, কিন্তু তাতে বাজানো আরও কঠিন হয়ে পড়ে। বুলবুল তরঙ্গটি গানের সঙ্গে সঙ্গত করার জন্য বেশি ব্যবহৃত হয়। অটোহার্পের মত, চাবিতে চাপ দিয়ে একটি পরদা নির্বাচন করা যেতে পারে।
তাইশোগোতো থেকে বিবর্তনের কারণে, ভারতীয় সংস্করণটিকে কখনও কখনও "ভারতীয় ব্যাঞ্জো" বা "জাপান ব্যাঞ্জো" নামে ডাকা হয়; জার্মানি এবং অস্ট্রিয়াতে অনুরূপ যন্ত্রগুলি "আক্কোরডোলিয়া" নামে পরিচিত, এবং পাকিস্তানে এর নাম "বেঞ্জু"। মালদ্বীপে এটি "কোট্টাফোশি" নামে পরিচিত, এবং ভারতীয় ফিজি অভিবাসীদের মধ্যে এর নাম "মেডোলিন" (উচ্চারণ করা হয় "মেন্ডোলিন", ম্যান্ডোলিন থেকে এসেছে)। 
আরও জটিল ও বিদ্যুতায়িত সংস্করণটি শাহী বাজা নামে পরিচিত।
রেবতি কামত

রেবতি এস. কামত (১৯৫৫-২০২০) ছিলেন দিল্লিভিত্তিক একজন ভারতীয় স্থপতি এবং পরিকল্পনাবিদ। তিনি ভারতের মৃত্তিকা স্থাপত্যশিল্পের একজন পথিকৃৎ। অন্যদিকে, ভারতের দীর্ঘতম স্টেইনলেস স্টিল কাঠামো তৈরির কৃতিত্বটিও তার।
রেবতি কামত ওড়িশার ভুবনেশ্বরে একটি তামিল ব্রাহ্মণ পরিবারে জন্মগ্রহণ করেছিলেন। বেঙ্গালুরুর মহানদী নদীর তীরে এবং উপজাতি অঞ্চলে তিনি নিজের শৈশবকাল কাটিয়েছিলেন। সেখানে তাঁর প্রকৌশলী বাবা হীরাকুদ বাঁধে কাজ করছিলেন। এই প্রথম বছরগুলি প্রকৃতি, মানুষ এবং জীবনের ছন্দ সম্পর্কে বুঝতে তাঁর জীবনের উপর গভীর ছাপ ফেলেছিল।
অনুপমা কুন্ডু

অনুপমা কুন্ডু (জন্ম ১৯৬৭) হলেন পুনেতে জন্ম নেওয়া একজন ভারতীয় স্থপতি।
অনুপমা কুন্ডু বোম্বে বিশ্ববিদ্যালয়ের স্যার জেজে কলেজ অফ আর্কিটেকচার থেকে স্থাপত্যবিদ্যা অধ্যয়ন করেছিলেন এবং ১৯৮৯ সালে ডিগ্রি অর্জন করে করেছিলেন। "আরবান ইকো-কমিউনিটি: টেকসইয়ের জন্য নকশা ও বিশ্লেষণ" শীর্ষক গবেষণামূলক প্রবন্ধের জন্য ১৯৯৯ সালে তিনি বাস্তু শিল্প ফাউন্ডেশন ফেলোশিপ লাভ করেন। তিনি ২০০৪ সালে বার্লিনের টেকনিক্যাল বিশ্ববিদ্যালয় থেকে ডক্টরাল ডিগ্রি অর্জন করেছিলেন। 
কুন্ডু ১৯৯০ সালে অরোভিলের স্থপতি হিসাবে নিজেকে প্রতিষ্ঠিত করেছিলেন এবং বেশকিছু ভবনের নকশা ও নির্মাণ করেছিলেন। তিনি ১৯৯০ এর মাঝামাঝি থেকে ২০০২ অবধি এখানে কাজ করেছেন। 
ভবনের নকশার প্রতি তাঁর দৃষ্টিভঙ্গি মূলত পরিবেশগত প্রভাবকে হ্রাস করে এমন উপাদান গবেষণার উপর ভিত্তি করে গড়ে উঠেছে। "বর্জ্য পদার্থ, অদক্ষ শ্রমিক এবং স্থানীয় সম্প্রদায়" এর ব্যবহার করা তাঁর মৌলিক নকশার পদ্ধতি।
বৃন্দা সোমায়া

বৃন্দা সোমায়া (জন্ম ২৮ জুন, ১৯৪৯) হলেন একজন ভারতীয় স্থপতি এবং নগর সংরক্ষণবিদ। 
বৃন্দা সোমায়া ১৯৪৯ সালের ২৮ জুনে কে.এম. চিন্নাপ্পা এবং গণবতী চিন্নাপ্পা দম্পতির ঘরে জন্মগ্রহণ করেছিলেন। পরে তিনি ক্যাথেড্রাল অ্যান্ড জন কনন স্কুলের বিজ্ঞান কর্মসূচিতে যোগ দিয়েছিলেন। তিনি মার্কিন যুক্তরাষ্ট্রে (নর্থ ক্যারোলাইনা) অধ্যয়নের জন্য ১৯৬৬ সালে একটি মর্যাদাপূর্ণ আমেরিকান ফিল্ড সার্ভিস ইন্টারন্যাশনাল শিক্ষাবৃত্তি অর্জন করেছিলেন। এরপরে, তিনি স্থাপত্যবিদ্যা অধ্যয়নের জন্য অত্যন্ত অনুপ্রাণিত হয়েছিলেন। তিনি ১৯৭২ সালে কর্নেল বিশ্ববিদ্যালয়ে সংক্ষিপ্ত সময়ের জন্য একটি ডিজাইনের কোর্সে অংশ নিয়েছিলেন।
বৃন্দা সোমায়া ৪২ বছরেরও বেশি সময় ধরে কাজ করা কার্ডিয়াক সার্জন আনন্দ সোমায়াকে বিয়ে করেছেন।
শিলা শ্রী প্রকাশ

শিলা শ্রী প্রকাশ (জন্ম ১৯ জুলাই ১৯৫৫) ভারতীয় বংশোদ্ভূত একজন স্থপতি এবং নগর নকশাকার। তিনি শিল্প আর্কিটেক্টসের প্রতিষ্ঠাতা এবং ভারতের প্রথম নারী যিনি নিজস্ব স্থাপত্য অনুশীলন শুরু করেছেন এবং পরিচালনা করেছেন।
শিলা শ্রী প্রকাশ ১৯৫৫ সালের ৬ জুলাই ভারতের ভোপালে ভারতীয় সেনাবাহিনীর কর্মকর্তা লেফটেন্যান্ট কর্নেল জি. কে. এস. পাঠি এবং এস. থাঙ্গাম্মা দম্পতির ঘরে জন্মগ্রহণ করেছিলেন।
তিনি চেন্নাইয়ের রোজারি ম্যাট্রিকুলেশন স্কুলে পড়াশোনা করেছিলেন এবং চেন্নাইয়ের স্টেলা মেরিস কলেজ থেকে প্রাক-বিশ্ববিদ্যালয় ডিগ্রি অর্জন করেছিলেন। তিনি ১৯৭৩ সালে অ্যানা ইউনিভার্সিটি স্কুল অফ আর্কিটেকচার অ্যান্ড প্ল্যানিং থেকে স্থাপত্যবিদ্যায় স্নাতক কোর্সে ভর্তি হয়েছিলেন এবং হার্ভার্ড গ্র্যাজুয়েট স্কুল অফ ডিজাইনের নির্বাহী শিক্ষা কর্মসূচিতে অংশ নিয়েছিলেন।
শাহী বাজা

শাহী বাজা ("রাজকীয় বাদ্য") হল বুলবুল তরঙ্গের বৈদ্যুতিক এবং সামান্য সংশোধিত সংস্করণ। এটি এক ধরনের ভারতীয় তারের বাদ্যযন্ত্রবিশেষ, যেখানে টাইপরাইটার চাবি যুক্ত করা হয়েছে, এবং চাবিতে চাপ দিয়ে নিচে অবস্থিত বিভিন্ন তারকে অবনমিত করে তাদের স্বর কম্পাঙ্ক পরিবর্তন করা হয়। এই সংশোধনগুলির মধ্যে আরও ১২টি অবিচ্ছিন্ন তার যুক্ত হয়েছে যা একটি সংযুক্ত সুরমন্ডল (গুঞ্জন ধ্বনি বীণা) হিসাবে কাজ করে।
উপকরণটি বর্তমানে আধা-শাস্ত্রীয় এবং জনপ্রিয় ভারতীয় সংগীত থেকে শুরু করে পরিবেষ্টিত প্রযুক্তি, এবং সাইকেডেলিক রক পর্যন্ত সমস্ত ক্ষেত্রে ব্যবহৃত হয়।
উপকরণটি প্রায় ৩৭ ইঞ্চি (৯৪ সেমি) দীর্ঘ এবং বর্তমান বহিরবয়বে আছে একটি ডাবল পিক আপ, স্বন এবং স্বরের প্রাবল্য নিয়ন্ত্রণ, ৩০-চাবির টাইপরাইটার এবং একটি শক্ত কাঠের কলেবর।
পরদা পরিবর্তন করার জন্য চাবিতে চাপ দেবার সময় ধাতব তারগুলি পিক দিয়ে টানা বা বাজানো হয়। যে তারগুলি সুর প্রদান করে, সেগুলি চাবি দ্বারা পরিচালিত হয়। গুঞ্জন ধ্বনির তার এবং সহকারী তারগুলির পরদা পরবর্তন করা হয় না। বাদ্য উপকরণটিতে আটটি প্রধান তার, দুটি সহকারী অনুরণনযুক্ত তার এবং একটি ১২-তারের বৈদ্যুতিন গুঞ্জনধ্বনি বীণা রয়েছে।
এই যন্ত্রটি ইন্ডি এবং ফিউশন সংগীতে ব্যবহৃত হয়েছে। বিটলসের ৩০ বছর পরে ট্যুইগস, বেক, রাপুন, রবিন স্টোরি এবং বেশ কয়েকটি ইন্ডি ব্যান্ড একই বাদ্যযন্ত্রের সাহায্যে একটি নতুন ধ্বনি খুঁজছে। মূল বাদ্যযন্ত্র অথবা সহকারী গুঞ্জন যন্ত্র হিসাবে, এই "বাজা"র নমনীয়তা উত্তেজনাপূর্ণ। ভাইব্রাকাথিড্রাল অর্কেস্ট্রার মাইকেল ফ্লাওয়ার ২০০৬ সাল থেকে ক্রিস করসানোর সাথে ফ্রি-ইমপ্রুভ জুটিতে এই যন্ত্রটি বাজিয়ে চলেছেন।
চিত্রা বিশ্বনাথ

চিত্রা বিশ্বনাথ বেঙ্গালুরু থেকে আসা একজন ভারতীয় স্থপতি যিনি বাস্তুসংস্থান এবং স্থাপত্য সম্পর্কিত থিমগুলিতে কাজ করেন। তিনি ১৯৯১ সাল থেকে তার নিজস্ব স্থাপত্য (আর্কিটেকচারাল ) ফার্ম পরিচালনা করছেন এবং ভারত ও আফ্রিকার অনেক প্রকল্পে অন্যান্য স্থপতিদের সাথে কাজ করেছেন।
চিত্রা বিশ্বনাথ বর্তমানে বায়োম এনভায়রনমেন্ট সলিউশনের প্রধান স্থপতি এবং ব্যবস্থাপনা পরিচালক। তিনি ৫০০ টিরও বেশি স্থাপত্য প্রকল্পে অংশ নিয়েছেন।
বিশ্বনাথ নাইজেরিয়া থেকে সিভিল ইঞ্জিনিয়ারিংয়ে ডিপ্লোমা এবং আহমেদাবাদের সিইপিটি বিশ্ববিদ্যালয় থেকে স্থাপত্যবিদ্যায় স্নাতক ডিগ্রি অর্জন করেছেন। তিনি ১৯৯০ সালে তার অনুশীলন শুরু করেছিলেন। স্থাপত্য নকশা বিকাশের ক্ষেত্রে তিনি সক্রিয় এবং নিষ্ক্রিয় উভয় উপায়েই দেশীয় প্রাকৃতিক সম্পদের উপর জোর দিয়েছেন।
ঐশ্বরিয়া টিপনিস

ঐশ্বরিয়া টিপনিস হলেন একজন ভারতীয় স্থপতি, শিক্ষাবিদ এবং ঐতিহ্য সংরক্ষণবিদ। তিনি অবহেলিত স্মৃতিসৌধ এবং ভারতের উল্লেখযোগ্য ঐতিহ্যবাহী ভবনগুলোর সংরক্ষণকেন্দ্রিক কাজ করে থাকেন। ২০১৫ সালে দুন স্কুলের শতাব্দী প্রাচীন প্রধান ভবন পুননির্মাণে তার অনবদ্য কাজটি সাংস্কৃতিক ঐতিহ্য সংরক্ষণের জন্য ইউনেস্কো এশিয়া-প্যাসিফিক পুরস্কারের অধীনে সম্মানসূচক উল্লেখ পেয়েছে। ২০১৬ সালে, মধ্যপ্রদেশের অষ্টাদশ শতাব্দীর মাহিদপুর দুর্গের দেয়াল এবং ঘাঁটিগুলো পুনরুদ্ধারের কাজের জন্য তাকে ইউনেস্কো এশিয়া প্যাসিফিক ঐতিহ্য পুরস্কারের অধীনে মেধা পুরস্কার দেওয়া হয়। ২০১৮ সালে সর্বকনিষ্ঠ স্থপতি হিসেবে তিনি ভারতে ফরাসি ঐতিহ্য বিশেষ করে পশ্চিমবঙ্গের চন্দননগর সংরক্ষণ কাজের জন্য ফরাসি সরকার কর্তৃক শেভালিয়ার দে ল'অর্ড্রে দেস আর্টস এট দেস লেট্রেস নিযুক্ত হন।
টিপনিস ইউনেস্কো বিশ্ব ঐতিহ্যবাহী স্থান দার্জিলিং হিমালয়ান রেলওয়ের ব্যাপক সংরক্ষণ পরিকল্পনা প্রস্তুত করার জন্য ইউনেস্কো বিশেষজ্ঞ দলের অংশ ছিলেন। ২০১৬ সালে ইউরোপীয় ইউনিয়ন তাকে গ্লোবাল কালচারাল লিডার হিসাবে স্বীকৃতি দিয়েছে।
প্রভিনা মেহতা

প্রভিনা মেহতা (১৯২৩-১৯৯২ বা ১৯২৫-১৯৮৮) ছিলেন মুম্বইয়ের একজন নেতৃস্থানীয় ভারতীয় স্থপতি, পরিকল্পনাকারী এবং একজন রাজনৈতিক কর্মী। ভারতীয় স্বাধীনতা আন্দোলনের সময় তিনি মুক্তিযোদ্ধা সরোজিনী নায়ডু দ্বারা অনুপ্রাণিত হয়েছিলেন এবং স্যার জেজে কলেজ অফ আর্কিটেকচারে স্থাপত্যবিদ্যা অধ্যয়ন শুরু করার আগে তিনি ব্রিটিশ রাজের বিরুদ্ধে রাস্তায় বিক্ষোভে অংশ নিয়েছিলেন। চার্লস কোরিয়া এবং শিরিশ প্যাটেলের সহযোগিতায় তিনি ১৯৬৪ সালে মূল ভূখণ্ডের পূর্বদিকে অবস্থিত দ্বীপ শহরের সম্প্রসারণ সম্পর্কিত নবি মুম্বই পরিকল্পনার ধারণা এবং প্রস্তাবের সাথে জড়িত ছিলেন। এই পরিকল্পনাটি শিল্পকলা এবং স্থাপত্যবিষয়ক বোম্বে সমায়িকী মার্গে প্রকাশিত হয়েছিল। তিনি মিনেট ডি সিলভা এবং ইয়াসমিন লারিসহ বস্তিতে বসবাসকারী মানুষদের উন্নয়ন এবং পরিবেশগত দিক ও নগর পরিকল্পনার সাথে মিলিতভাবে কম খরচে আবাসন গড়ে তুলে ভূমিকম্প-প্রভাবিত মানুষের পুনর্বাসনে সক্রিয়ভাবে জড়িত ছিলেন।
বিজয়া গাড্ডে

বিজয়া গাড্ডে (জন্ম ১৯৭৪) হলেন টুইটারের প্রধান আইন কর্মকর্তা এবং সাধারণ পরামর্শদাতা।
২০১৪ সালে ফরচুন ম্যাগাজিন তাকে টুইটারের নির্বাহী দলের সবচেয়ে শক্তিশালী নারী হিসাবে বর্ণনা করেছিল, যদিও পরে তিনি প্রধান বিপণন কর্মকর্তা লেসলি বার্ল্যান্ডের সাথে যোগ দিয়েছিলেন। তিনি প্রধান নির্বাহী কর্মকর্তা জ্যাক ডোরসেকে ২০২০ সালের রাষ্ট্রপতি নির্বাচনের সময় টুইটার বিজ্ঞাপন বিক্রি না করতে রাজি করিয়েছিলেন।
২০২০ সালের অক্টোবরে"পলিটিকো" সংবাদমাধ্যম তাকে সর্বাধিক প্রভাবশালী প্রযুক্তি নির্বাহী হিসেবে আখ্যায়িত করেছিল।
বিজয়া গাড্ডে ভারতে একটি তেলুগু পরিবারে জন্মগ্রহণ করেছিলেন এবং ৩ বছর বয়সে মার্কিন যুক্তরাষ্ট্রে পাড়ি জমিয়েছিলেন। তাঁর বাবা যুক্তরাষ্ট্রে স্নাতক অধ্যয়ন করেছিলেন এবং গাড্ডের বয়স তিন বছর পূর্ণ হওয়ার আগে পর্যন্ত তিনি গাড্ডে ও তাঁর মায়ের জন্য অর্থ সংস্থানের কোন ব্যবস্থা করতে পারেন নি। তারপর তাঁর পরিবার টেক্সাসের বিউমন্টে পাড়ি জমান।
তিনি ২০০০ সালে কর্নেল ইউনিভার্সিটি স্কুল অফ ইন্ডাস্ট্রিয়াল অ্যান্ড লেবার রিলেশনস থেকে শিল্প ও শ্রম সম্পর্কে বিএস ডিগ্রি এবং নিউ ইয়র্ক বিশ্ববিদ্যালয় স্কুল অফ ল' থেকে জেডি ডিগ্রি অর্জন করেছিলেন।
ধয়া লক্ষ্মীনারায়ণ

ধয়া লক্ষ্মীনারায়ণন হলেন একজন কৌতুক অভিনেত্রী, অভিনয় শিল্পী, টিভি উপস্থাপিকা, এবং গল্পকার। তিনি সান ফ্রান্সিসকোর এশিয়ান আর্ট মিউজিয়াম, আর্ট সান জোসে মিউজিয়াম, কুহকিনী থিয়েটার, সান ফ্রান্সিসকোর পাঞ্চলাইন কমেডি ক্লাব এবং কোব্স কমেডি ক্লাব, ব্রাভা থিয়েটার এবং থ্রোকমর্টন থিয়েটারের মতো বেশকিছু থিয়েটার ও জাদুঘরে অভিনয় করেছেন। তিনি এসএফ স্কেচফেস্ট ২০১৫ এবং এসএফ স্কেচফেস্ট ২০২০, আমেরিকার একমাত্র দক্ষিণ এশীয় কৌতুক উৎসব দেশী কমেডি ফেস্ট এবং আউট আফ বাউন্ডস কমেডি ফেস্টিভালের মতো একাধিক কৌতুক উৎসবেও অভিনয় করেছেন।
কিংগরি (তন্তু বাদ্যযন্ত্র)

কিংগরি হল একটি তন্তুস্বরী ভারতীয় তন্তু বাদ্যযন্ত্র (তন্তু বেহালা), যেটি রবাব এবং রাবণহত্তের অনুরূপ। এটিতে মাটির একটি অনুরণক বাক্স থাকে, যার মধ্য দিয়ে একটি লাঠি ঢোকানো হয়, যেটি যন্ত্রের গলার কাজ করে। 
সংস্কৃত মহাকাব্য "মহাভারতে" অনেক প্রাচীন ভারতীয় ব্রাহ্মণের গল্পে এবং পাঞ্জাবের লোক সংগীতে কিংগরির উল্লেখ রয়েছে। অন্ধ্র প্রদেশ এবং মহারাষ্ট্রে চিরাচরিত প্রথায় মৃত্যু অনুষ্ঠান, বিবাহ এবং ধর্মীয় উৎসবগুলিতেও কিংগরি ব্যবহৃত হয়।
কিংগরি প্রথমে একক তন্তুবাদ্য হিসাবে তৈরি হয়েছিল এবং তারপর থেকে এটি তিন-তন্তু বাদ্য হিসেবে বিকশিত হয়েছে। বাঁশের একটি দীর্ঘ খণ্ড ফিঙ্গারবোর্ডে ঢোকানো হয়, তাতে তিনটি কীলক থাকে। ধনুকের তন্তু তৈরি হয় তিনগাছি ঘোড়ার চুল বা গুঙ্গারু ব্যবহার করে।। আগে প্রাণীর অন্ত্র ব্যবহার করে তন্তু তৈরি হত, তবে আধুনিক ভারতীয় যাযাবরেরা সাধারণত এর পরিবর্তে নিম্ন মানের স্টিলের তন্তু ব্যবহার করে। এতে এই বাদ্যযন্ত্রে আরও স্বরকম্পন সৃষ্টি হয় এবং যন্ত্রটিতে বেহালার অনুরূপ শব্দ আসে।
শ্রীলঙ্কার সুরকার দীনেশ সুবাসিংহে রাবন নদা অ্যালবামে এবং লোকসঙ্গীত পরিবেশনার জন্য কিংগরি ব্যবহার করেছিলেন। ২০০৭ সালে, সুবাসিংহে যন্ত্রটিতে কিছু পরিবর্তন করেছিলেন এবং আবিষ্কার করেছিলেন যে, এটি আবেল এবং নিয়েদারহিটম্যানের "দ্য বেহালা: ইট'স হিস্ট্রি অ্যান্ড কনস্ট্রাকশন" -এ উল্লিখিত রাবণস্ট্রনের আর একটি ঘনিষ্ঠ সংস্করণ। প্রথমবারের জন্য শ্রীলঙ্কায় সান্দারুওয়ান রনতুঙ্গা একটি চার তন্তুর কিংগরি তৈরি করেছেন এবং এটি বিভিন্ন সংগীত রেকর্ডিংয়ে দীনেশ সুবাসিংহে ব্যবহার করেছিলেন।
যশয়ান্তিবেন জমনাদাস

যশবন্তিবেন জামনাদাস পোপত হলেন একজন ভারতীয় ব্যবসায়ী এবং নারী কর্মীদের সমবায় সংস্থা শ্রী মহিলাগৃহ উদ্যোগ লিজ্জত পাঁপড়ের অন্যতম প্রতিষ্ঠাতা। ২০২১ সালের ২৬ জানুয়ারিতে ভারত সরকার বাণিজ্য ও শিল্প বিভাগে তাকে ভারতের চতুর্থ সর্বোচ্চ বেসামরিক পুরস্কার পদ্মশ্রী প্রদান করেছে।
২০২১ সাল পর্যন্ত তার বয়স ৯১ বছর বলে জানা গেছে। তিনি ৭ জন প্রতিষ্ঠাতার মধ্যে একজন যারা ১৯৫৯ সালে একটি পারিবারিক উদ্যোগ হিসাবে জনপ্রিয় 'লিজ্জত পাঁপড়' প্রযোজনাকারী সংস্থাটি প্রতিষ্ঠা করেছিলেন। তিনি মূলধন দিয়ে সংস্থাটি শুরু করেছিলেন এবং বর্তমানে তা তে দাঁড়িয়েছে। তাঁর সংস্থা প্রায় ৪৪,০০০ নারীকে নিয়োগ করেছে।
অজৈতা শাহ

অজৈতা শাহ হলেন একজন ভারতীয় উদ্যোক্তা এবং সমাজকর্মী। তিনি ফ্রন্টিয়ার মার্কেটসের প্রতিষ্ঠাতা ও প্রধান নির্বাহী কর্মকর্তা এবং ফ্রন্টিয়ার ইনোভেশন ফাউন্ডেশনের সভাপতি।
অজৈতা শাহ নিউ ইয়র্ক শহরের একটি ভারতীয় সম্প্রদায়ের মধ্যে বড়ো হয়েছেন। তিনি টাফ্টস বিশ্ববিদ্যালয় থেকে আন্তর্জাতিক সম্পর্কে বিএ ডিগ্রি অর্জন করেছেন। ২০০৬ সালে তিনি আমেরিকান ইন্ডিয়া ফাউন্ডেশনের ফেলো ছিলেন। তারপর তিনি সরকারি গবেষণা এবং মধ্যস্থতার বিভিন্ন ক্ষেত্রে কাজ শুরু করেন। তিনি মাইক্রো ফাইন্যান্সে কাজ করার জন্য কলেজ শিক্ষা শেষ করে পরে ভারতে চলে আসেন।
অজৈতা শাহ এর আগে ভারতে এসকেএস মাইক্রোফাইন্যান্স ও উজ্জ্বন ফিনান্সিয়াল সার্ভিসেস এবং ভারতের ৭টি রাজ্যে অসংখ্য উন্নয়ন প্রকল্পে কাজ করেছেন।
তিনি দক্ষিণ এশিয়া এবং লাতিন আমেরিকায় মাইক্রোফাইন্যান্স সম্পর্কে বিশ্ব ব্যাংকের সাথে পরামর্শক হিসেবে কাজ করেছেন। তিনি সামাজিক কর্মক্ষমতা টাস্ক ফোর্সের কমিটিতে দায়িত্ব পালন করেছিলেন। তিনি একজন ক্লিন্টন সার্ভিস কর্প, ইকোং গ্রিন এবং কর্ডেস ফেলো ছিলেন।
সন্ধ্যা মেন্ডোনকা

সন্ধ্যা মেন্ডোনকা হলেন একজন ভারতীয় লেখিকা, সম্পাদক এবং প্রকাশক। তিনি ভারতের কর্ণাটক রাজ্যের বেঙ্গালুরুতে জন্মগ্রহণ করেছিলেন। তিনি সেন্ট জোসেফস কলেজ অফ আর্টস অ্যান্ড সায়েন্স থেকে অর্থনীতি, রাষ্ট্রবিজ্ঞান ও সমাজবিজ্ঞানে বিএ এবং বেঙ্গালুরু বিশ্ববিদ্যালয় থেকে আন্তর্জাতিক সম্পর্কে গবেষণাপূর্বক রাষ্ট্রবিজ্ঞানে এমএ অর্জন করেছেন।
তিনি ভারতীয় বিদ্যা ভবন থেকে জনসংযোগে ডিপ্লোমা অর্জন করেছেন এবং বর্তমানে বেঙ্গালুরুতে থাকেন।
২০১৭ সালে দুটি উদ্যোগ একত্রিত করে মেন্ডোনকা রেইনট্রি নারী সাংস্কৃতিক উৎসবের আয়োজন করেছিলেন। বেঙ্গালুরুর রবীন্দ্র কলাক্ষেত্রে তিন দিনেরও বেশি সময় ধরে অনুষ্ঠিত এই উৎসবে ২০০ জনেরও বেশি শিল্পী অংশগ্রহণ করেছিলেন। উৎসবে ৬০০০ জনেরও বেশি লোক অংশ নিয়েছিল। ২০১৭ সালের নভেম্বরে এর দ্বিতীয় সংস্করণটি এসডিজির জন্য জাতিসংঘের অংশীদারীতে নিবন্ধিত হয়েছে।
অনাহিতা উবেরই

অনাহিতা উবেরই (জন্ম ১৯৬৭) হলেন একজন ভারতীয় মঞ্চ অভিনেত্রী যিনি থিয়েটার সার্কিটে সক্রিয়ভাবে কাজ করছেন। থিয়েটার ছাড়াও তিনি বেশ কয়েকটি হিন্দি চলচ্চিত্রে অভিনয় করেছেন।
অনাহিতা উবেরই ১৯৬৭ সালে ভারতের মুম্বইয়ে বিজয়া মেহতা এবং ফারুখ মেহতা দম্পতির ঘরে জন্মগ্রহণ করেছিলেন। তিনি ১২ বছর বয়সে তার মায়ের সঙ্গে কাজ শুরু করেছিলেন। তিনি মুম্বইয়ের ক্যাথেড্রাল এবং জন কনন স্কুল থেকে প্রাথমিক পড়াশোনা শেষ করে মুম্বাইয়ের সেন্ট জেভিয়ার্স কলেজে মনোবিজ্ঞান এবং সমাজবিজ্ঞান অধ্যয়ন করেছিলেন। পরবর্তীকালে, তিনি ভারতে ফিরে আসার আগে নিউইয়র্কের হারবার্ট বার্গোফ স্টুডিওতে প্রশিক্ষণ দিয়েছিলেন এবং ব্রডওয়েতে অভিনয় করেছিলেন।
২০০৩ সালে তিনি দর্শকপ্রিয় চলচ্চিত্র জিস্‌মে প্রিয়াঙ্কা কাপুরের চরিত্রেও অভিনয় করেছেন। এছাড়া তিনি বেশ কয়েকটি ইংরেজি নাটকেও আভিনয় করেছেন।
শোভা দীপক সিং

শোভা দীপক সিং হলেন একজন ভারতীয় সাংস্কৃতিক কর্মসচিব, চিত্রগ্রাহক, লেখিকা, শাস্ত্রীয় নৃত্যশিল্পী এবং দিল্লি ভিত্তিক একটি সাংস্কৃতিক সংগঠন শ্রীরাম ভারতীয় কলাকেন্দ্রের পরিচালিকা। ওড়িশার আদিবাসী মার্শাল নৃত্যকলা ময়ূরভঞ্জ ছৌয়ের পুনরুজ্জীবিতকরণে অবদানের জন্য তিনি সমধিক পরিচিত। ভারত সরকার ১৯৯৯ সালে তাঁকে শিল্পকলা ও সংস্কৃতিতে অবদানের জন্য ভারতের চতুর্থ সর্বোচ্চ বেসামরিক পুরস্কার পদ্মশ্রী প্রদান করেছিল।
শোভা দীপক সিং ১৯৪৩ সালের ২১ অক্টোবর ভারতের রাজধানী নতুন দিল্লিতে ডিসিএমের লালা চরত রাম এবং প্রখ্যাত শিল্পী ও পদ্মশ্রীবিজয়ী সুমিত্রা চরত রাম দম্পতির ঘরে জন্মগ্রহণ করেছিলেন। নয়াদিল্লির মডার্ন স্কুলে স্কুল শেষ করার পর তিনি ১৯৬৩ সালে দিল্লি বিশ্ববিদ্যালয় থেকে অর্থনীতিতে সম্মানসহ স্নাতক ডিগ্রি অর্জন করেছিলেন।
ভারতী শর্মা

ভারতী শর্মা (জন্ম: ১৫ ই অক্টোবর ১৯৬১) হলেন একজন ভারতীয় নাট্য পরিচালিকা, অভিনেত্রী এবং শিক্ষিকা। তিনি দিল্লি বিশ্ববিদ্যালয় থেকে এমএ (হিন্দি) এবং রাষ্ট্রীয় নাট্য বিদ্যালয় থেকে স্নাতক (১৯৮৭) ডিগ্রি অর্জন করেছিলেন। তার নাটকগুলো ভারতীয় পৌরাণিক ও দার্শনিক বিভিন্ন বিষয়বস্তু, ঐতিহাসিক, বাস্তববাদী, পরীক্ষামূলক, নারী-পুরুষ সম্পর্কের উপর ভিত্তি করে রচিত।
ভারতী শর্মা ১৯৮৭ সালে রাষ্ট্রীয় নাট্য বিদ্যালয় থেকে স্নাতক শেষ করার পরে বিপিন কুমার এবং আরও কয়েকজন স্নাতকদের সাথে ক্ষিতিজ থিয়েটার সোসাইটি প্রতিষ্ঠা করেছিলেন। তিনি ৫০ টিরও বেশি নাটকে অভিনয় করেছেন এবং ৩৫ টিরও বেশি নাটক পরিচালনা করেছেন।
অর্পিতা ঘোষ

অর্পিতা ঘোষ হলেন একজন ভারতীয় নাট্যশিল্পী, রাজনীতিবিদ যিনি পশ্চিমবঙ্গের রাজ্যসভার সংসদ সদস্য হিসাবে কাজ করেন। তিনি পশ্চিমবঙ্গের বালুরঘাট লোকসভা কেন্দ্র থেকে ষোড়শ লোকসভার সংসদ সদস্য হিসাবে দায়িত্ব পালন করেছিলেন। তিনি ২০১৪ সালে অনুষ্ঠিত ভারতের সাধারণ নির্বাচনে সর্বভারতীয় তৃণমূল কংগ্রেসের প্রার্থী হিসেবে জিতেছিলেন।
একজন নাট্যপরিচালক, অভিনেত্রী এবং নাট্যকার থেকে রাজনীতিবিদ হয়ে উঠা অর্পিতা ঘোষ কলকাতা বিশ্ববিদ্যালয়ের স্কটিশ চার্চ কলেজ থেকে বিএসসি (স্নাতক) ডিগ্রি অর্জন করেছিলেন।
দীপা রামানুজম

দীপা রামানুজম হলেন একজন ভারতীয় উদ্যোক্তা এবং চলচ্চিত্র অভিনেত্রী যিনি তামিল চলচ্চিত্রে অভিনয় করেন। রজনীকান্ত অভিনীত অরুণাচলম (১৯৯৭) চলচ্চিত্রে একটি ছোট চরিত্রে অভিনয়ের মাধ্যমে তিনি চলচ্চিত্রজগতে প্রবেশ করেছিলেন। একই সময়ে তিনি কে. বালাচন্দরের টেলিভিশন ধারাবাহিক "প্রেমি"-তে অভিনয়ে করেছিলেন।
তিনি আমেরিকা ভিত্তিক থিয়েটার গ্রুপ শ্রদ্ধা ও ক্রিয়ার সহযোগিতায় শ্রী থেনান্ডাল ফিল্মস প্রযোজিত একটি বৈজ্ঞানিক কল্পকাহিনী মঞ্চনাটক চিল্লু পরিচালনার জন্য সমধকি জনপ্রিয়তা পেয়েছেন। 'তিনি শশী পরিচালিত "পিচৈক্কারন" ছায়াছবিতে ভুবনেশ্বরী চরিত্রে অভিনয়ের জন্যও সুপরিচিত।
২০২০ সাল থেকে তিনি একজন উদ্যোক্তা হিসেবে কাজ শুরু করেছেন। তিনি লোটাসলাইন ব্র্যান্ডের নামে ভারতীয় নারীদের জন্য ডেনিম জিনসের নিজস্ব একটি পদ্ধতি শুরু করেছেন।
অনুরাধা কাপুর

অনুরাধা কাপুর হলেন একজন ভারতীয় নাট্য পরিচালিকা এবং নাট্য অধ্যাপক। তিনি তিন দশকেরও বেশি সময় ধরে রাষ্ট্রীয় নাট্য বিদ্যালয়ে (এনএসডি) শিক্ষকতা করেছেন এবং ছয় বছর যাবত (২০০৭-২০১৩) রাষ্ট্রীয় নাট্য বিদ্যালয়ের পরিচালিকা হিসেবে দায়িত্ব পালন করেছিলেন। নাট্য পরিচালক হিসাবে তার কাজের জন্য ২০০৪ সালে তিনি সংগীত নাটক অকাদেমি পুরস্কার পেয়েছেন। নাট্যজগতে শ্রেষ্ঠত্বের জন্য ২০১৬ সালে, তিনি জে বসন্তন লাইফটাইম অ্যাচিভমেন্ট অ্যাওয়ার্ড পেয়েছেন।
অনুরাধা কাপুর ১৯৫১ সালে নৈনিতালে জন্মগ্রহণ করেছিলেন। তিনি নতুন দিল্লির মডার্ন স্কুলের দীর্ঘমেয়াদী অধ্যক্ষ এম. এন. কাপুর এবং অমৃতা কাপুরের কন্যা। শিল্প ইতিহাসবিদ ও সমালোচক গীতা কাপুর তার বোন। নয়াদিল্লির মডার্ন স্কুল থেকে পড়াশোনা শেষ করে তিনি দিল্লির মিরান্ডা হাউসে ইংরেজি অধ্যয়ন করেন। ১৯৭৩ সালে তিনি দিল্লি বিশ্ববিদ্যালয় থেকে ইংরেজিতে স্নাতকোত্তর ডিগ্রি অর্জন করেছেন।
ঐশ্বরিয়া নিধি

ঐশ্বরিয়া নিধি () হলেন লস অ্যাঞ্জেলেসে বসবাসরত একজন ভারতীয়-অস্ট্রেলিয়ীয় অভিনেত্রী, পরিচালিকা, লেখিকা, এবং নাট্যব্যক্তিত্ব। তিনি শর্ট অ্যান্ড সুইট উৎসব মঞ্চে পরিবেশনা করেছেন এবং শর্ট অ্যান্ড সুইট বলিউড শুরু করার জন্য কাজ করেছেন। তাঁর অন্যান্য কাজের মধ্যে রয়েছে গান্ধারী... ইন সার্চ অফ লাইট। এটি বেদব্যাসের হিন্দু মহাকাব্য মহাভারতের গান্ধারী চরিত্র নিয়ে নির্মিত একটি নাটক। তিনি সিডনির অভিনয় স্কুল অফ পারফর্মিং আর্টসের সভাপতি এবং শৈল্পিক পরিচালক হিসেবেও দায়িত্বপালন করছেন।
ঐশ্বরিয়া নিধি ভারতের নতুন দিল্লিতে জন্মগ্রহণ করেছেন এবং বড় হয়েছেন। তিনি ২০০১ সালে তাঁর পরিবার নিয়ে নিউজিল্যান্ডের অকল্যান্ডে এবং তার এক বছর পরে সিডনিতে স্থানান্তরিত হয়েছেন। তাঁর ছেলে শৌর্য নিধিও একজন অভিনেতা ও ব্যবসায়ী।
আর. নাগরত্নম্ম

আর. নাগরত্নম্ম (১৯২৬-২০১২) ছিলেন একজন ভারতীয় নাট্যব্যক্তিত্ব এবং বেঙ্গালুরুভিত্তিক নারীনির্ভর নাট্যদল"স্ত্রী নাটক মণ্ডলীর" প্রতিষ্ঠাতা। নাট্যজগতে নিজ কাজের স্বীকৃতিস্বরূপ তিনি সংগীত নাটক অকাদেমি পুরস্কার পেয়েছিলেন। ২০১২ সালে ভারত সরকার তাঁকে দেশের চতুর্থ সর্বোচ্চ ভারতীয় নাগরিক পুরস্কার পদ্মশ্রী পুরস্কার প্রদান করেছিল।
নাগরত্নম্ম ১৯২৬ সালে দক্ষিণ ভারতের কর্ণাটক রাজ্যের মহীশূরের একটি মধ্যবিত্ত শ্রেণির পরিবারে জন্মগ্রহণ করেছিলেন। তিনি ১২ বছর বয়সে পেশাদার নাট্যশিল্পে কাজ শুরু করেছিলেন এবং শ্রী চামুণ্ডেশ্বরী নাটক সভা, গুব্বি কোম্পানি পরিচালিত গুব্বি বীরণা, হিরানাইয়ার মিত্র মণ্ডলী এবং এইচএলএন সিমহার মতো প্রসিসদ্ধ নাট্যদলের সাথে কাজ করেছেন।
পরবর্তীতে, ১৯৫৮ সালে তিনি "স্ত্রী নাটক মণ্ডলী" প্রতিষ্ঠা করেছিলেন।
আর. নাগরত্নম্ম ২০১২ সালের ৬ অক্টোবরে ৮৭ বছর বয়সে মৃত্যুবরণ করেছেন। বেঙ্গালুরুর হরিশচন্দ্র ঘাটে তাঁর শেষকৃত্য সম্পন্ন হয়েছিল।
জুলেখা চৌধুরি

জুলেখা চৌধুরি হলেন ভারতের নয়াদিল্লি এবং মুম্বইভিত্তিক একজন নাট্য পরিচালিকা এবং আলোকসজ্জা নকশাকার। তিনি নয়াদিল্লির ড্রামাটিক আর্ট অ্যান্ড ডিজাইন একাডেমির পরিদর্শক ফ্যাকাল্টি (সিন ওয়ার্ক)।
তিনি ২০০৭ সালে সঙ্গীত নাটক অকাদেমি যুব পুরস্কার এবং চার্লস ওয়ালেস ইন্ডিয়া ট্রাস্ট পুরস্কার ২০০১/২০০২ অর্জন করেছেন।
জুলেখা চৌধুরি ১৯৯৫ সালে মার্কিন যুক্তরাষ্ট্রের ভার্মন্টেরবেনিংটন কলেজে নাট্যপরিচালনা এবং আলোকসজ্জা (থিয়েটার ডাইরেক্টিং এবং লাইট ডিজাইন) নিয়ে পড়াশোনা করেছিলেন। তিনি বিশিষ্ট ভারতীয় নাট্য পরিচালক ইব্রাহিম আল কাজির নাতনি এবং নাট্য পরিচালক ও নয়াদিল্লির রাষ্ট্রীয় নাট্য বিদ্যালয়ের প্রাক্তন সভাপতি অমল আল্লানার কন্যা।
এর আগে জুলেখা চৌধুরি অভিনেতা মণীশ চৌধুরীকে বিয়ে করেছিলেন।
নাদিয়া আফগান

নাদিয়া আফগান হলেন একজন পাকিস্তানি অভিনেত্রী যিনি উর্দু চলচ্চিত্র এবং টেলিভিশন নাটকে কাজ করে থাকেন। তিনি থিয়েটার এবং টেলিভিশনে কাজের জন্য সমধিক পরিচিত।
নাদিয়া পিটিভি লাহোর কেন্দ্র থেকে অভিনেত্রী হিসাবে কর্মজীবন শুরু করেছিলেন। টেলিভিশনে তার অসংখ্য কাজের মধ্যে রয়েছে উর্দু এবং পাঞ্জাবি উভয় ভাষায় ধারাবাহিক নাটক। ১৯৯৭ সালে জনপ্রিয় টিভি ধারাবাহিক ফ্যামিলি ফ্রন্টে অভিনয় করার সময় তিনি খ্যাতি অর্জন করেছিলেন। আরও সাফল্য আসে ২০০০ সালে পিটিভি হোমের সবচেয়ে স্মরণীয় সিটকম শাশলিকে অভিনয়ের পর, ২০১১ সালে এটি জিও টিভিতে পুনরায় প্রচারিত হয়েছিল। হাম টিভির ব্লকবাস্টার কমেডি নাটক সুনো চান্দা (২০১৮) এবং এর সিক্যুয়েল সুনো চান্দা ২-এ তার কৌতুক ভূমিকার জন্য তিনি ব্যাপক প্রশংসা অর্জন করেছেন।
সামিনা আহমাদ

সামিনা আহমাদ হলেন একজন পাকিস্তানি চলচ্চিত্র ও টেলিভিশন অভিনেত্রী, মঞ্চ অভিনয়শিল্পী, প্রযোজক ও পরিচালিকা। তিনি উর্দু বিনোদন শিল্পে ৫০ বছরেরও বেশি কাজের অভিজ্ঞতা সম্পন্ন একজন প্রবীণ টেলিভিশন অভিনেত্রী। তিনি ওয়ারিস (১৯৭৯), আলিফ নুন এবং ফ্যামিলি ফ্রন্ট সহ পিটিভির ব্যবসাসফল প্রথম সারির অনেক টেলিভিশন ধারাবাহিকে অভিনয় করেছেন। তার সবচেয়ে সাম্প্রতিক ভূমিকাগুলোর মধ্যে রয়েছে জিও টিভির বহুল জনপ্রিয় চার পর্বের কমেডি ধারাবাহিক কিস কি আয়েগি বারাত (২০০৯-২০১২), হাম টিভির প্রশংসিত কমেডি নাট্য ধারাবাহিক সুনো চান্দা (২০১৮) এবং এর সিক্যুয়েল সুনো চান্দা ২ (২০১৯)। টেলিভিশন শিল্পে তার অবদানের জন্য ২০১১ সালে পাকিস্তান সরকার তাকে প্রাইড অফ পারফরমেন্স সম্মাননায় ভূষিত করেছে।